text:
Hari abagabo bakundwa cyane kurusha abandi. Muri abo harimo abagabo bacuranga gitari. Ariko umuntu yakwibaza impamvu abo bagabo babasha kwigarurira imitima ya benshi, by’umwihariko igihe baba bari mu bitaramo.Nk’uko ibisobanuro bitangwa ku rubuga rwa Internet: 7sur7.be bivuga, ngo abantu bakwiriye kumenya neza ko umugabo ubasha gukirigira imirya ya gitari aba afite ubushobozi buhanitse bwo gukoresha intoki ze no mu bundi buryo butandukanye. Bishatse kuvuga ko aramutse akoze ku gice cy’umubiri w’umuntu, yabasha kugikuyakuya (caresser) ku buryo burenze.
Uru rubuga rukaba rutangaza ko umugabo uzi gucuranga gitari, usanga yigaruriye imitima ya benshi, bityo abantu bakarwanira kumukunda.
Umwanditsi kuri uru rubuga abishingira ku kuntu umutu ufite ubunararibonye mu gucuranga gitari usanga yiyegereza gitari ye (ku mubiri iyo arimo gucuranga), ugasanga arayishyira ku nda, amaboko ayakoresha ibikorwa bitandukanye bishimisha abamureba, ukabona ukuntu ahetagura umugongo mu buryo bushimishije, by’umwihariko muri bya bihe indirimbo iba igeze ahantu hashyushye kandi haryoshye, maze akavuga ko muri ibyo bihe usanga imitima y’abantu yayikubise hasi, yabigaruriye, ubundi bagasiganirwa kumukunda bifuza kumukoraho, kumuhobera no kumwereka ibindi bintu byose byamuhamiriza ko bamwishimiye.
Ngo abantu bakunda ko Umuhanga wa gitari aririmba indirimbo yiyandikiye akayitondera. Ariko kenshi hari n’igihe asubiramo indirimbo za cyera zivuga ku rukundo nk’ikimenyetso cyerekana ko ayituye umukunzi, ariko ngo iyo ayihimbiye ku ruhimbi (scène) akayiririmba ayihuza n’incurango ye inogeye amatwi, harimo n’amarangamutima y’ako kanya bishimisha abakobwa benshi ku buryo budasubirwaho.
Ikindi kandi ni uko usanga benshi mu bacuranzi ba gitari baba bafite nk’umusatsi mwinshi, rimwe na rimwe usaguka ugana ku gice cy’amaso, ku buryo ubafasha guhisha igice cy’isura kenshi iyo bunamye bacuranga, bagaragaza ko banywanye na gitari yabo kandi bagamije gushimisha abafana. Icyo gice rero kiba gihishwe ngo cyongera urukuruzi rw’urukundo baba bafitiwe n’ababakurikira, by’umwihariko ab’igitsina gore.


c: text/html

text:
Ibigaragarira amaso ya rubanda ku isi hose ni uko abasore cyangwa abagabo bagaragara nk’abantu badakeneye kwitabwaho, guteteshwa, kurindwa, n’utundi tuntu tw’udukino benshi bibwira ko twagenewe abagore n’abakobwa.
Bibiliya ibihishura neza aho mu itangiriro ry’irema ry’ibiriho byose Imana yaremye Adamu maze ubwo yitegerezaga neza iza kubona ko Adamu hari icyo abura, niko kumuremera uwo kumwunganira ari we Eva, Adamu amaze kubona Eva yavuze igisigo cyuje imitoma agaragaza ko yishimiye umugore we, byerekana ko yari abonye uzamubera icyuzuzo.
Nubwo abagabo n’abasore bakunze kwihagararaho, mu mushyikiraro bagirana n’abakunzi babo hari ibyo baba bifuza gukorerwa bibazanira umunezero, ibyishimo n’amahoro. Ibyo ni byo tugiye kurebera hamwe mu gice cyacu cy’ubuzima n’inama mu rwego rwo gufasha abakundana kubungabunga umubano bafitanye.
Muri iyi minsi kubera ko ubuzima busa naho bugoye benshi, hari abakobwa bakunda abasore bitewe n’ibyo batunze ariko burya ngo abasore baba bashaka umuntu abakundira uko bameze kuruta ubakundira ibyo bagezeho mu buzima.
Iyo ngo bagaragarijwe n’abakunzi babo ko babakundira uko bari batitaye ku butunzi bafite ngo bibatera akanyabugabo bigatuma babaho mu buzima bwuje amahoro n’umunezero kuko baba bazi ko abakunzi babi babakunda by’ukuri:
Bakenera ubatera ingabo mu bitugu
Ubundi bizwi ko abantu bakenera ubufasha butandukanye ari abagore n’abakobwa. Nyamara ngo abasore n’abagabo bakenera ubatera ingabo mu bitugu nkuko abagore n’abakobwa babikenera.
Ni yo mpamvu nk’igihe bagize ibibazo bijyanye no gusubira inyuma mu bukungu, baba bakeneye amagambo ahumuriza imitima yabo cyangwa se ubundi bufasha bwo kubagoboka bakava muri ibyo bibazo.
Ngo n’igihe yagize ikibazo cy’ihungabana cyangwa ubundi burwayi bwaturutse ku kazi akora, aba akeneye umugaragariza urukundo cyane.
Bakenera kwitabwaho no guteteshwa
Uko abagore bakenera ubitaho abakorera utuntu dushimishije tunezeza umutima we, ngo n’abagabo baba babikeneye.
Ngo bikunda kugaragara igihe abakunzi babo babahaye impano, iyo babatekeye indyo bakunda cyangwa se babakoreye ikindi kintu cyose kibakora ku mutima.
Iki ngo ni cyo kigaragaza ko na bo nta tandukaniro hagati yabo n’abagore kuko imbamutima zabo ntizijya zihishira mu gihe bakorewe ibi bikorwa.
Bakenera ko abakunzi babo bababera inkoramutima
Abakobwa benshi bibwira ko umusore ari we ugomba kumwereka ko yamukunze cyane, ariko burya niba umugabo akweretse ko agukunda bikomeye, na we aba ashaka kugaragarizwa urwo rukundo kuko aba akeneye ko umubera inkoramutima azajya abwira amabanga ye.
Ngo nta mugabo wishimira ko umukunzi we amugenera agahe gato ko kwishima ahubwo aba ashaka urukundo rwinshi no kumara igihe kirekire muri kumwe kandi umwereka ko nta wundi umuruta.
Aba ashaka kubahwa
Iyo umusore cyangwa umugabo akunda bikomeye umukunzi we abigaragarisha kumwubaha no kumwubahisha mu bandi. Iki cyubahiro agaragariza umukunzi we ngo na we aba agishaka ku buryo aba akeneye ko umwereka ko umwubashye no hagati y’abandi bantu.
Ngo nta mugabo wifuza kubahukwa n’umugore we, ni yo mapamvu bakora igishoboka cyose bita ku bagore babo cyangwa se bakanabubaha kugira ngo batabasebya. Ikindi kandi ngo banezezwa no kubona abagore babo babashyigikira mu ruhame.
Bakunda gukina n’abakunzi babo
Mugore ufite umugabo ugaragara ko atajya akunda gukina, ngo ntuzite kuri iyo miterere kuko muri we aba ashaka ko mukina akabura uko abivuga cyangwa akabura aho ahera.
Ibanga rihari ni uko abagabo bakunda abagore bakunda gukina cyangwa se bakazana ibintu byo gutebya bari mu rugo biba bigamije kuzana umunezero mu muryango.
Nta muntu udakenera umwunganira mu buzima kuko kunganirana bizana iterambere haba mu muryango, ku kazi, mu masomo no mu bundi buzimai. Ni yo mpamvu bagore mufite abagabo mukwiriye gukora ibishoboka byose mwita ku bakunzi banyu kugira ngo banezezwe n’uko babahisemo babakunze.
Src:www.lifehack.com

robotstxt: allowed

filter: keep


text:
Sobanukirwa byinshi ku izina Aline n'ibiranga abakobwa baryitwa.
Aline ni izina rihabwa umwana w’umukobwa, rifite inkomoko mu rurimi rw’ Ikidage ku ijambo “athal” risobanura 'umunyacyubahiro''.
Bimwe mu biranga Aline
Aline ni umukobwa urangwa no kwihangana mu buzima bwe, areba neza, ni umunyakuri, agira amatsiko kandi aritanga.
Akunda umuryango we akawitaho, kandi aba yumva yakorana n’abandi bagashima ibyo akora.
Akunda gutembera ahantu nyaburanga, ni umuntu utagorana wumva ibintu vuba, uhora afite icyerezo n’intumbero by’aho yifuza kugera.
Ni umunyembaraga ubona ibintu mu buryo bwiza kandi ugira umwete mu byo akora byose.
Ni umuntu byoroshye guhindura, kandi utajya apfa gucika intege.
Akunda kwigenga no kuba mu mwanya utuma yizansura, akavuga, kandi agakora icyo ashaka cyose.
Ahorana imigambi yo gutera imbere no gushakisha amafaranga mu buzima bwe, kandi ntiyihanganira abanebwe kuko we aba yumva yahora akora.
Ntabwo akunda abantu bamutesha umutwe, iyo arakaye bimara igihe kirekire ngo bimushiremo.
Agaragaza amarangamutima, ntacyo biba bimubwiye kuba yagaragaza ko ababaye cyangwa yishimye.
Ahora arangwa no kwicuza, iyo hagize ibitagenda neza mu byo yifuzaga usanga ahora muri iyo mbimenya.
Src:www.behindthename.com


text:
Tariki 11 Nzeri 2021 mu cyumba cy’inama cy’akarere ka Muhanga hateraniye inama yari igamije Kumurikira no gusobanurira ubuyobozi bw’ako karere aho igishushanyombonera cy’imikoreshereze y’ubutaka cy’agateganyo (draft) kigeze. Ni nyuma y’igihe kigera ku kwezi itsinda ry’abakozi b’Ikigo Gishinzwe Imicungire n’Imikoreshereze y’Ubutaka mu Rwanda.hamwe n’abakozi b’akarere ka Muhanga bamaze bakusanya amakuru azifashishwa mu gutunganya icyo gishushanyombonera.
Zimwe mu mpinduka z’ingenzi zigaragara nyuma y’isurwa no kuzenguruka ako karere ni uko sites zo guturaho mu midugudu yo mu byaro zagabanyijwe ku buryo bugaragara; Sites zo guturaho zo mu mirenge y’icyaro zavuye kuri 246 zigera kuri 135, ziva ku buso bwa hegitari 6,527 zijya ku buso bwa hegitari 3, 904.
Mu mirenge 12 igize akarere ka Muhanga, Umujyi wa Muhanga ukaba ukora ku mirenge 4 ariyo Nyamabuye, Shyogwe, Cyeza ndetse na Muhanga.
Igishushanyombonera kandi kigaragaza ko muri aka Karere, nyuma y’ umujyi wa Muhanga, hari undi mujyi wa Remera uherereye mu murenge wa Kiyumba uzunganira mu iterambere ry’akakarere.
Igishushanyombonera kandi kinagaragaza ko ubukungu bw’ akarere ka Muhanga bushingiye k’ubucukuzi bw’amabuye y’agaciro, ubuhinzi, ubucuruzi, ubworozi, ndetse n’amashyamba, ibi bikaba bimwe mu bigomba gutezwa imbere no kubungabungwa mu rwego rwo kugera ku iterambere rirambye ry’ aka karere.
Umuyobozi w’Akarere wungirije ushinzwe imibereho myiza, Madamu Mukagatana Fortunée wari uyoboye iyo nama yashimiye aho icyo gikorwa kigeze, umurava ndetse n’ubushishozi kirimo gukoranwa asaba ko buri rwego rwose mu zikoresha ubutaka rwazitabwaho ku buryo ubutaka bwose bw’akarere buzaba bufite icyo bugomba gukoreshwa kandi kijyanye n’imiterere yabwo n’aho buherereye.
Umunyamabanga Nshingwabikorwa w’akarere Bwana Ignace Kanyangira na we yashimye akazi keza kamaze gukorwa ndetse n’ubufatanye buri hagati y’akarere n’Ikigo Gishinzwe Imicungire n’Imikoreshereze y’Ubutaka mu Rwanda, yemeza ko nta kabuza ubwo bufatanye buzatanga umusaruro ushimishije.
Protais Mpayimana, Umuyobozi ushinzwe igenamigambi ry’imitunganyirize y’imijyi n’ibyaro mu Kigo Gishinzwe Imicungire n’ Imikoreshereze y’Ubutaka mu Rwanda yasabye ubuyobozi bw’akarere ko mu gihe igishushanyombonera cyazaba kimaze kwemezwa bazihutira gutunganya sites zo guturaho no kwirinda ko hari igikorwa cy’inyubako cyazongera kujya hanze y’ahagenewe gutura ndetse no kuzagishyira mu bikorwa uko cyakabaye.
Akarere ka Muhanga ni kamwe mu turere 8 tugize intara y’amajyepfo kakaba ari kamwe mu mu turere dutatu tugize imijyi igaragiye Umujyi wa Kigali (satellite cities) ari yo Muhanga, Bugesera na Rwamagana. Imigi igaragiye Umurwa Mukuru Kigali, ikaba izafasha kugabanya umubare munini w'abagana Kigali, igatuza hafi miliyoni y'abaturage muri buri mujyi, ikaba iri hafi ya Kigali, ndetse ikazahabwa imbaraga mu bikorwa remezo na serivisi ku buryo buhagije.


text:
Karongi :Konsa abana neza byababereye nko kubakira kuri fondasiyo ihamye
Yanditswe na Deus NTAKIRUTIMANA
Abaturage bo mu karere ka Karongi bavuga ko kuganirizwa kenshi ku bijyanye n’uburyo bukwiye bwo konsa abana babo bakabikurikiza, byagize uruhare mu kugabanya umubare w’abana bashoboraga kugira ikibazo cy’imirire mibi n’izindi ngaruka byabagiraho, ibyo bafata nko kubakira kuri fondasiyo ihamye ubuzima bw’abana babo.
Aba babyeyi bavuga ko batagihura n’ikibazo cyo kurwaragurika cyagaragaraga ku bana babo hambere, iby’imirire mibi n’ibindi. Babiganirije The Source Post, ubwo yabasuraga kuwa Kane tariki 6 Kanama 2020, bari mu kigo nderabuzima cya Birambo, mu murenge wa Gashari muri Karongi. Baganirizwaga ku bijyanye no konsa ndetse no gutegura indyo yuzuye. Ni mu bukangurambaga Hinga Weze ifatanyijemo na na Gahunda Mbonezamikurire y’Abana Bato (National Early Childhood Development Program-NECDP).
Ni mu gihe Isi iri kwizihiza icyumweru mpuzamahanga cyahariwe konsa gifite insanganyamatsiko igira iti “Dufashe ababyeyi konsa no guha abana imfashabere ikwiye duteze imbere imbonezamikurire y’abana bato”
Uwitwa Niyomufasha Emmerence w’imyaka 24 uri mu cyiciro cya mbere cy’ubudehe utuye mu kagari ka Birambo, avuga ko kwita ku bumenyi bahawe bituma umwana we atagira ikibazo cy’imirire.
Ati “Umwana wanjye bahora bamupima ibipimo bikagaragaza ko ahagaze neza. Tubikesha ubumenyi twahawe n’abajyanama b’ubuzima bafatanyije n’umushinga Hinga Weze.”
Niyomufasha avuga ko babigishije uburyo bukwiye bwo konsamo umwana. Ati “Umubyeyi yonsa umwana akivuka, bikamufasha mu gukangura ubwonko bwe. Nasobanuriwe ko ngomba kumwonsa mu gihe cy’amezi atandatu nta kindi muvangiramo. Narabikurikije none ameze neza.”
Ibi ngo bihura neza nuko basobanuriwe ko konsa umwana neza uko bikwiye, agahabwa n’imfashabere igizwe n’indyo yuzuye ari nko kubakira kuri fondasiyo ihamye, kuko idashobora kurekura inzu ngo ihirime.
Kuba umwana we adafite ikibazo cy’imirire byemezwa n’abajyanama b’ubuzima bakurikirana abo babyeyi umunsi ku wundi. Yamfashije Appolinarie ushinzwe ubuzima bw’umwana n’umubyeyi mu mudugudu wa Kabasare mu kagari ka Birambo avuga ko nta mwana ufite ikibazo cy’imirire ukihagaragara.
Ati “Umubyeyi utwite turamusura kuva agitwite. Ubu nta mwana dufite ugaragaza imirire mibi kuva muri 2017. Hari ubumenyi duhabwa n’ikigo nderabuzima ndetse na Hinga Weze yaje ikabwongera bikadufasha kwita kuri aba babyeyi uko bikwiye.”
Mugenzi we Musanabera Priscille wo mu mudugudu wa Rubona mu kagari ka Tongati avuga ko guhera mu mwaka wa 2018 nta mwana ufite ikibazo cy’imirire ukiharangwa. Ibi ngo babikesha ubumenyi bahawe nabo bakabugeza ku babyeyi baho, ndetse n’ubufasha butandukanye bahawe na Hinga Weze yagiye iha buri mubyeyi inkoko esheshatu, ikabigisha uko bongera umusaruro, banahinga ibihingwa bifasha mu ifunguro rigizwe n’indyo yuzuye.
Ati “Twabigishije konsa neza, gutegura iyo ndyo yuzuye, kwirinda umwanda n’ibindi kandi barabikurikiza, mbese usanga bidushimishije kumara imyaka nk’itatu nta mwana uragaragara mu muhondo[ufite ikibazo cy’imirire].
Umushinga Hinga Weze ufasha ku bijyanye no kunoza ubuhinzi bugamije kongera umusaruro, imibereho myiza n’iterambere usobanurira aba babyeyi ko bagomba konsa abana babo basukuye amabere, bakabatamika ibere kugeza byibura ku ruziga rw’umukara. Uko babinoza bigatuma umwana agira imikurire myiza, agafunguka mu mutwe, kandi akagira ubudahangarwa bw’umubiri bumurinda jndwara nkuko byemezwa na Gakwerere Isaie uhagarariye uyu mushinga mu karere ka Karongi.
Yungamo ko ibyo bakoze byatanze umusaruro ufatika. Ati ” Hari impinduka cyangwa ibyiza bigenda bigaragara bitewe n’iyi gahunda yo kwita ku babyeyi batwite ndetse n’abonsa kugeza ku myaka ibiri, kubera ko mbere wasangaga hari abatazi uko bagomba kwiyitaho igihe batwite, n’indyo bashobora gufata, cyangwa se ugasanga ntibazi uko bashobora kwita ku bana babo no kubakurikirana ngo bagire ubuzima bwiza, ariko ubungubu barabisobanukiwe. Buri mubyeyi atozwa isuku, kugira akarima k’igikoni, kwita ku mwana…. ikiba gikomeye ni uguhindura imyumvire, kandi bigaragara ko igenda ihinduka, umubare w’abana bajya mu mutuku cyangwa mu muhondo ugenda ugabanuka ku buryo bugaragara kuko konsa umwana neza ni nka fondasiyo nziza uba umuhaye.”
Gakwerere avuga ko muri aka karere nta bana bakigaragara mu mutuku, ko iyo bikabije baba bari mu muhondo.
Munezero Jean Baptiste ushinzwe amarerero y’abana bato muri aka karere avuga ko avuga ko ubufatanye bwa leta n’abafatanyabikorwa barimo Hinga Weze bwatanze umusaruro ufatika ku bana bo muri aka karere, ubu ubuzima bwabo bukaba buhagaze neza, bityo bakaba bakura batagwingiye ku buryo ejo hazaza bazigirira akamaro bakakagirira n’igihugu.
Hafi 87% by’ababyeyi b’u Rwanda bonsa abana babo mu gihe cy’amezi atandatu ya mbere y’ubuzima bwabo nta mfashabere. Uko umwana arushaho gukura ni ko yonswa gake cyangwa agahabwa indyo yuzuye. 64% by’abana bo mu Rwanda ni bo bahabwa imfashabere nyuma y’amezi atandatu, naho 18% by’abana bari munsi y’imyaka ibiri bahabwa indyo nziza igizwe n’ibiribwa bitandukanye.
20,821 total views, 2 views today


text:
Tariki 20/02/2019 ni bwo Yvan Buravan yatangiye ibitaramo bizenguruka umugabane wa Afurika, kimwe mu bihembo bigenerwa abahanzi baba begukanye igihembo cya Prix Decouvertes gitangwa na Radiyo y’abafaransa RFI. Nyuma yo kuva muri Djibouti uyu musore yataramiye muri Gabon aho yanahise ava yerekeza mu kirwa cya São Tomé and Príncipe.
Ku mugoroba wo ku wa Gatatu tariki 20 Werurwe 2019 ni bwo Yvan Buravan yataramiye mu gihugu cya Gabon mu mujyi wa Libreville aho ari gukora umuziki wa Live abifashijwemo n’itsinda ry’abacuranzi bavanye mu Rwanda, aba bakaba aribo n'ubusanzwe bamucurangira. Nyuma y’iki gitaramo nta kuruhuka Yvan Buravan yahise yerekeza mu kirwa cya São Tomé and Príncipe aho afite igitaramo kuri uyu wa Gatanu tariki 22 Werurwe 2019.
Yvan Buravan asigaje igitaramo kimwe,...
Yvan Buravan n’ikipe imufasha gucuranga bari gusoza ibitaramo byabo cyane ko hasigaye ibitaramo bibiri gusa bizaba tariki 22 Werurwe 2019 muri Sao Tome mu gihe bukeye bwaho tariki 23 Werurwe 2019 bazataramira muri Angola i Luanda aho bazava bagaruka mu mujyi wa Kigali aho uyu muhanzi azaba yitegura kwifatanya n’Abanyarwanda mu bihe byo Kwibuka Jenoside yakorewe Abatutsi mu 1994. Nyuma muri Gicurasi 2019 azasubukura ibi bitaramo anerekeze i Paris aho azakorera igiatramo cya nyuma agashyikirizwa n’igihembo cye.
Muri Gabon, Yvan Buravan yakoze ibiganiro binyuranye ku ma televiziyo yaho
Yvan Buravan mu gitaramo cyo muri Gabon
Yvan Buravan n'ikipe bari gufatanya,..hano ni nyuma y'igitaramo


text:
Agakiriro ka Gisozi kongeye kwibasirwa n’inkongi y’umuriro
Inkongi ikomeye yibasiye Agakiriro ka Gisozi gaherereye mu Murenge wa Gisozi, Akarerere Gasabo itwika ibikoresho byinshi bitandukanye birimo utubati, imbaho, inzugi , imashini, matela n’ibindi.
Kuri uyu wa Kabiri tariki ya 17 Kanama 2021, ahagana saa tatu za mu gitondo ni bwo aka gakiriro kongeye kwibasirwa n’inkongi y’umuriro, ku gice gikoreramo Koperative ADARWA.
Bamwe mu baturage bagakoreramo babwiye IGIHE ko iyi nkongi yatewe n’ibishashi by’umuriro byaturutse ku bikorwa byo gusudira byaje kugwa kuri matela bituma umuriro utangira gufata ibindi bintu bitandukanye byari aho hafi.
Uwase Clarisse yagize ati “Iyi nkongi yatewe n’uwasudiraga noneho akantu k’igishashi gatakara muri matela zihita zitangira gushya.”
Yasabye inzego zibishinzwe ko zakangurira abahakorera kugira kizimyamoto kugira ngo igihe inkongi yibasiriye aka gakiriro bajye bahita babasha kuyizimiriza itarafata ibintu byinshi.
Umusore witwa Habimana Selemani yavuze ko matela zikwiye gukurwa muri aka gakiriro kugira ngo hakumirwe n’inkongi za hato na hato zikunze kuhagaragara anashishikariza abagakoramo kugira ubwinshingizi ngo kuko benshi mu bahakorera ntabwo bagira.
Ubwo iyi nkongi yibasiraga aka gakiriro, kizimyamoto eshanu za polisi zahise zihagera zitangira kuyizimya uretse ko kugeza saa ine n’igice z’amanywa yari itarazima, ibyangiritse bikababaka miliyoni 400 z’amafaranga y’u Rwanda.Ibikoresho bitandukanye byahiye birakongokaAbakorera mu gakiriro bafashije polisi mu kuzimya inkongiUbukana bw’inkongi mu Gakiriro bwatumye benshi bakuka umutima abandi bababazwa n’ibyabo byangiritse
Mu byangiritse harimo n’imashini zifashishwaga mu bikorwa bitandukanyeImbaho na zo zafashwe n’inkongi zirashya
Ibikorwa byo kuzimya iyi nkongi byamaze umwanya munini bitaratanga umusaruro


text:
Ntizihabose Charlotte, Umubyeyi w’abana batanu wo mu Murenge wa Shyira mu Karere ka Nyabihu, nyuma y’imyaka myinshi atagira aho aba, arashimira Urubyiruko rw’abakorerabushake muri ako karere, Ubuyobozi bw’akarere, Ingabo na Police n’abaturage batangiye igikorwa cyo kumwubakira, inzu ye ngo ikazaba yuzuye mu byumweru (...)
Akarere ka Burera ku nkunga y’umushinga w’Abanyamerika witwa ASEF-Rwanda (African Students’ Education Fund), bafashije abana batsinze neza ibizamini bisoza amashuri abanza n’icyiciro rusange (Tronc-Commun) baturuka mu miryango ikennye, babaha ibikoresho byose by’ishuri birimo matola, amakaye, ibikapu ndetse n’Amafaranga (...)
Perezida wa Repubulika y’u Rwanda Paul Kagame, yashimye cyane uruhare rw’abagore, byumwihariko abo muri Unity Club, mu kubaka iterambere ry’Igihugu n’imibereho myiza y’Abaturage.
Impunzi 911 zari zisigaye mu nkambi ya Gihembe mu Karere ka Gicumbi, zamaze kugezwa mu nkambi ya Mahama mu Karere ka Kirehe, inkambi ya Gihembe ihita ifungwa.
Perezida wa Repubulika, Paul Kagame, arasaba abayobozi mu nzego zinyuranye z’igihugu kwirinda kwirara mu kazi bakora, bakarushaho kunoza inshingano bashinzwe, by’umwihariko zo guha abaturage serivisi zinoze.
Biragoye muri iki gihe kubona umushyitsi usura u Rwanda agataha atageze mu mudugudu w’icyitegererezo wa Kinigi, aho usanga abanyamahanga banyuranye barahafashe nk’ishuri ry’imiturire inogeye abaturage.
Mu Karere ka Musanze hatangijwe igihembwe cy’ihinga ry’ubwatsi bw’amatungo, icyo gikorwa kibera mu mudugudu w’icyitegererezo wa Kinigi utuyemo imiryango 144, kikaba cyarabaye ku wa kane tariki 14 Ukwakira 2021.
Abanyarwanda 25 mu nzego zinyuranye zishinzwe umutekano ndetse n’abasivili, bari mu mahugurwa agamije kurengera ikiremwa muntu, mu bihe bikomeye cyane cyane mu ntambara.
Nyuma y’uko Intara y’Amajyaruguru yakiriye inkingo zisaga ibihumbi 200 zo mu bwoko bwa AstraZeneca, zigenewe abarengeje imyaka 30, abaturage bakomeje kugana ibigo nderabuzima ari benshi cyane basaba guhabwa urwo rukingo.
Minisitiri w’Ubutegetsi bw’igihugu, Gatabazi Jean Marie Vianney, arasaba abayobozi b’uturere dufite amakipe kuyashyigikira agatera imbere, mu rwego rwo kuzamura impano z’abana mu turere no guha abaturage ibyishimo.
Nyuma y’uruzinduko Abasenateri bari bamaze iminsi bagirira mu turere tunyuranye tugize Intara y’Amajyaruguru, ubwo basuraga uruganda rw’amata, Burera Daily, bishimira impinduka ku mikorere yarwo nyuma y’uko rweguriwe abikorera.
Ku itariki 11 Ukwakira 2021, umunsi w’itangira ry’amashuri hose mu gihugu, mu bigo binyuranye by’amashuri biherereye mu Karere ka Musanze by’umwihariko ibyo mu mujyi, hagaragaye ubwitabire buri hasi cyane, aho mu cyumba cy’amashuri hagiye hagaragara abatagera ku (...)
Abivuriza indwara zo mu mutwe mu bitaro bya Butaro byo mu Karere ka Burera, barishimira serivisi bahabwa n’ibitaro zo kubavura, aho bigishwa n’imyuga ibabeshaho nyuma y’ubwo buvuzi bw’ibibazo byo mu mutwe.
Nyuma yo kubaka umudugudu w’icyitegererezo wa Kinigi mu Karere ka Musanze, Umudugudu watashywe ku ya 4 Nyakanga 2021 ubwo hizihizwaga ku nshuro ya 27 isabukuru yo kwibohora, hagiye kubakwa undi mudugudu wa Gihombo mu Karere ka Nyamasheke, mu ntanzi z’ikiyaga cya (...)
Ku munsi mukuru wahariwe abarimu, wizihijwe tariki 05 Ukwakira 2021, hirya no hino mu gihugu habaye ibirori byo kwizihiza uwo munsi, abarimu babaye indashyikirwa barashimira bamwe baragabirwa.
Musenyeri Edouard Sinayobye, Umwepiskopi wa Diyosezi Gatolika ya Cyangugu, yakiriwe na Papa Fransisiko i Vatikani ku wa Gatatu tariki 06 Ukwakira 2021, mu gikorwa cyo kwakira abakiristu cyabereye muri Salle yitiriwe Paul VI.
Ishuri rikuru INES-Ruhengeri rikomeje kwesa imihigo mu byiciro binyuranye, cyane cyane mu ireme ry’uburezi na discipline ryubakiyeho, aho ku rutonde ruherutse gusohoka rugaragaza uburyo Kaminuza n’amashuri makuru bihagaze ku isi, INES-Ruhengeri iza ku mwanya wa kabiri mu Rwanda aho ikurikiye Kaminuza y’u Rwanda (...)
Umwana w’umukobwa witwa Tumukunde Françoise wo mu Karere ka Nyamasheke, wahize abandi ku rwego rw’igihugu mu cyiciro cya mbere cy’amashuri yisumbuye, akomeje gusabirwa ishimwe ku mbuga nkoranyambaga kubera uburyo yitwaye neza mu bizamini bisoza icyiciro cya mbere (...)
Mu gihe hasigaye iminsi mike ngo hakorwe amatora y’inzego zibanze, Perezida wa Komisiyo y’Igihugu y’Amatora, Prof Kalisa Mbanda, akomeje gusura inzego zinyuranye z’ubuyobozi mu gusuzuma uburyo amatora ategurwa, aho yasuye Intara y’Amajyaruguru tariki 04 Ukwakira 2021, yakirwa na Guverineri Nyirarugero Dancille mu biro bye, aho (...)
Mu kurwanya ikibazo cy’ibiyobyabwenge na magendu mu guhugu, Intara y’Amajyaruguru by’umwihariko uturere dufite imirenge ikora ku mipaka, yafashe ingamba zinyuranye mu guhashya ibiyobyabwenge na magendu, aho yatangiye igikorwa cyo guhugura abafasha inzego z’umutekano biswe “Imboni (...)
Mu gihe Uturere twose tugize intara y’Amajyaruguru dukomeje gahunda yo gufasha urubyiruko rwibumbiye mu muryango FPR-Inkotanyi gusobanukirwa neza amahame remezo y’umuryango, Akarere ka Rulindo ni ko kamaze gutoza umubare munini w’urwo rubyiruko ku rwego rw’umurenge, aho kahigiye kudatezuka kuri iyo ntego, kakaba kahigiye gutoza (...)
Niyonambaza Pontien wo mu Kagari ka Munyana, Umurenge wa Minazi mu Karere ka Gakenke, avuga ko amaze kwiteza imbere abifashijwemo n’ubuhinzi bw’ibinyomoro, nyuma y’imyaka itandatu yamaze ari umushomeri aho yanditse asaba akazi inshuro 41.
Paruwasi ya Kimihurura yafunguwe ku mugaragaro ku wa Gatandatu tariki ya 2 Ukwakira 2021, ibaye iya 33 mu zigize Arikidiyosezi ya Kigali, iba iya 13 ibyawe na Paruwasi Sainte Famille mu myaka 107 imaze ishinzwe.
Ingabo, Polisi n’abasiviri 20 barimo n’umucungagereza baturuka mu bihugu bitandatu bya Afurika, bamaze iminsi 10 mu Kigo cy’Igihugu cy’Amahoro (RPA), bahugurirwa kuzahugura abandi muri gahunda ijyanye n’ihame ry’uburinganire, cyane cyane mu bihugu byugarijwe (...)
Umuhanzi Bigirimana Fulgence uzwi ku ndirimbo zifite amagambo y’urukundo, uwo bakunze gutazira ‘Nyirimitoma’, avuga ko indirimbo ze zose zifite amateka ajyanye n’ubuzima yabayemo, ubu akaba agarutse mu muziki nyuma y’imyaka isaga 10 awuhagaritse.
Raporo y’Ishami ry’Umuryango w’Abibumbye rishinzwe Ubuhinzi n’Ibiribwa ku isi (FAO), igaragaza ko mu mwaka wa 2021, abantu bageze ku bihumbi 59 ku isi bamaze gupfa bazize indwara y’ibisazi by’imbwa.
Mu bumva bavuga Kinigi cyangwa bahageze, ntawe ushidikanya ko ako gace ari ho kigega cy’ubuhinzi bw’ibirayi mu Rwanda, ndetse n’ushaka kugura ibirayi wese ijambo rimuzamo mbere ni “Ndashaka kugura ibirayi, ariko ni mumpe Kinigi”.
Umuryango wa FPR-Inkotanyi mu Karere ka Burera ukomeje gukaza gahunda yo gutanga ubumenyi hubakiwe ku rubyiruko, rufatwa nk’umusingi w’iterambere ry’umuryango n’iry’igihugu, abanyamyuryango bakishimira ibikorwa by’indashyikirwa bagenda bageraho, birimo guhanga udushya, nko kwandika abanyamuryango mu buryo bw’ikoranabuhanga bwiswe (...)
Abaturage bo mu mujyi wa Musanze barimo abenshi bageze mu zabukuru mu mpera z’iki cyumweru bishimiye gufata urukingo rwa COVID-19 rwa Johnson & Johnson, igikorwa cyabereye muri Sitade Ubworoherane muri ako Karere.
Abantu 20 bari mu maboko ya Polisi Sitasiyo ya Muhoza, nyuma yo gufatanwa ibicuruzwa bya magendu n’ibyarengeje igihe, bakemeza ko babonye isomo ryo kutongera kugwa muri ayo makosa.


text:
Ndinda yabaye aho, maze agakunda kubenga bitari iby’abandi; umukobwa bamusabiye wese akamubenga. Baramubwiraga bati: « Tugiye kugushakira umugeni. Ndinda akaririmba agira, ati: « Oya si uyu Ndinda, kandi aho Ndinda kandi emwe Ndinda! »
Umunsi umwe bajya gusabira Ndinda umukobwa Nyirataba, umukobwa w’itaba ry’Iminyana, Ndinda amubonye ati: « Si uyu Ndinda, kandi aho Ndinda, kandi emwe aho Ndinda »
Nyirasenge aramutonganya cyane, ati: « Nta wundi mukobwa uteze kubona uzaza ahwanye na Nyirataba dore ko ugiye kubenga kurusha imitwe n’imitali!Ndinda aramwihorera aragenda, abanga umuheto ashyiramo imyambi ajya guhiga. Undi munsi se aramutumira ngo aze amwitabe. Ndinda araza, asanga bamuzaniye Nyirantagorama umukobwa w’intege ndende. Ndinda aramwitegereza ati: »Si uyu Ndinda kandi aho Ndinda kandi emwe aho Ndinda! »
Nyina aramwihererana aramutonganya ati: « Dore so agiye kukuzinukwa ntazongera kujya kugusabira umugeni, umaze kwigira Kabutindi, wananiye nyogosenge, nanjye urananiye; gira vuba wisubireho, wibwire. » Ndinda ntiyamurora ntiyamwumva, aragenda ajya guhiga.
Se aratinda yongera kumutumaho ngo naze amwitabe. Ndinda araza, bamuzanira umukobwa w’intebe y’umuringa akagira izuru ry’umutali. Ndinda amubonye ati: »Ni uyu Ndinda kandi aho Ndinda, ngwino yewe ga Ndinda! » Bagiye gutaha ubukwe, Ndinda bamuhitisha mu nzoga ngo avuge iyo ashaka. Abagira nk’uko yari yabagize yanga abageni,ngo ntashaka inzoga bamuhaye. Ndinda bamuhaye inzoga y’urwagwa, ngo ntanywa uruzira-nkashi.
Ubukwe burataha, ariko bakababazwa n’uko Ndinda atanywa inzoga nk’abandi. Abandi bahungu bati: »Ko utanywa inzoga ubitewe n’iki? Ndinda akabihorera. Bamuzanira inzoga y’inturire, Ndinda arasogongera arayicira, ngo ntanywa uruziramvuzo. Bimaze umwanya babwira mushiki we ngo namuhe inzoga y’ubuki. Ndinda inzoga arayanga ngo ntanywa uruzira-nsinda.
Ndinda yari umwana w’umuhinza w’icyo gihugu, ni cyo cyatumaga yigira ibyo byose. Nuko umugeni abonye ibyo Ndinda yigira, ati: »Sinsigara aha! Ati: »Ese muransiga mugende muvuga ngo munsize he? Singiye gusigarana n’ikirura gitinya abantu, ngo ni ubukire nkurikiye, ndabahakaniye. Nuko umugeni arahaguruka n’abakwe baje kumushyingira, asubira iwabo. Si njye wahera….
Twibaze rero…
1-Muri ibi bihe turimo, kwigira Kabutindi nka Ndinda biracyashoboka? Ese buriya, ari Ndinda cyangwa ababyeyi, uwari uri mu kuri ni nde? Bariya bakobwa bombi,Nyirataba na Nyirantagorma,Ndinda yabajijije iki ababenga?Nyuma se yahisemo neza? Nimumbwire namwe isomo byadusigira…
Sources: Mgr Aloys Bigirumwami, Ibitekerezo, Nyundo, 1971, p.38
By Protogène BUTERA


text:
Musanze: Abarokotse Jenoside bashimangira ko ibihe bikomeye bacamo bitabibagiza guharanira kwiyubaka
Abarokotse Jenoside yakorewe Abatutsi miri Mata 1994 bo mu Karere ka Musanze, Akagari ka Kigombe, bibutse ababo bashyinguye mu Rwibutso rwa Muhoza, banashimangira ko ibihe bikomeye bacamo bibatiza imbaraga zo guharanira kwiyubaka.
Ni igikorwa cyabaye kuri uyu wa 23 Mata 2021 cyateguwe n’ubuyobozi bw’Akagari ka Kigombe n’abafatanyabikorwa babo, aho cyabanjirijwe n’urugendo rwerekeza ahahoze Urukiko hiciwe Abatutsi basaga 800 ku Karere, bakomereza ku Rwibutso rwa Muhoza ahashyizwe indabo bunamira imibiri y’abazize Jenoside bahashyinguye.
Iki gikorwa cyakurikiwe no kuremera abacitse ku icumu rya Jenoside yakorewe Abatutsi batishoboye, aho umwe yahawe ibyo kurya bizamufasha muri ibi bihe undi agahabwa inka, ni nyuma y’uko yari amaze icyumweru apfushije iyo yari yarahawe muri gahunda ya Girinka.
Mukangarambe Josephine ni umubyeyi wahawe inka n’Akagari ka Kigombe, avuga ko atabona uko agaragaza ibyishimo atewe no kubona iyi nka, ashimira abayimuhaye n’ubuyobozi bukuru bw’igihugu buhora bubereka ko bubari hafi. Agira ati "Sinabona uko mvuga, ibyishimo ntewe no kongera kubona inka mu rugo rwanjye, iyo narimfite yapfuye ku munsi wo gusoza icyunamo iri kubyara. Nabanje kwiheba ariko nibuka ko twiyemeje ko mu bihe bibi nk’ibi ariho tuzajya dukura imbaraga zo kwiyubaka, ndashimira cyane ubuyobozi bw’Akagari ka Kigombe bunshumbushije indi, ntirengagije Perezida wacu uhora atwitaho aduhora hafi ibihe byose, nshimira inkotanyi zatumye tubaho, ndazikunda cyane"
Umunyamabanga Nshingwabikorwa w’Akagari ka Kigombe Mukamusoni Djasmin avuga ko ibikorwa bakora mu gihe cyo kwibuka birimo gusura inzibutso hirya no hino mu Gihugu, ariko ubu bakaba baricaranye n’abafatanyabikorwa babo, baganira uburyo basura Urwibutso rwa Muhoza no kuremera abarokotse batishoboye, ariho bahisemo gutanga inka n’ibiribwa, ndetse ashimangira ko ari ibikorwa bizakomeza gukorwa mu Gihugu uko bazajya babona ubushobozi.
Umunyamabanga Nshingwabikorwa w’Umurenge wa Muhoza Manzi Jean Pierre avuga ko n’ubwo hakiri abarokotse Jenoside bafite ibibazo byinshi birimo amazu ashaje n’ibindi, batabibagiwe, ahubwo uko bizajya biboneka bitewe n’ubushobozi buhari bazajya babihabwa.
Agira ati "Muri ibi bihe byo kwibuka hari ibikorwa dukora, icya mbere ni ukwibuka ikindi ni uguhumuriza abarokotse tubasura, tubibutsa ko batagomba guheranwa n’amateka mabi, tugira n’abo turemera nk’uko byagenze uyu munsi, tunashimira Akagari ka Kigombe kabigizemo uruhare"
"Ikindi ahari abantu ntihabura ibibazo, abarokotse baracyafite ibibazo, amazu ashaje, abatarabona inka n’ibindi, ntabwo twabibagiwe ahubwo uko ubushobozi buzajya buboneka tuzajya tubafasha, kuko twifuza ko bose bagira imibereho myiza"
Ubusanzwe Akagari ka Kigombe kagira gahunda zo gusura inzibutso zitandukanye mu Ntara zose no mu mujyi wa Kigali, bagamije kwiga no gusobanukirwa amateka mabi yabaye muri Jenoside yakorewe Abatutsi mu 1994, ndetse n’ibikorwa bijyana no gusura no kuremera abatishoboye barokotse Jenoside.


text:
Jya wibutsa Imana amasezerano
Yanditswe na: Ubwanditsi
2020-10-22 05:24:50
Wibuke ijambo wasezeranije umugaragu wawe, kuko wanyiringije. Iki nicyo kimara umubabaro mu makuba yanjye no mu byago byanjye, niko ijambo ryawe ryanyuzuye (Zaburi 119: 49-50).
Ese waba warigeze ugira ikintu runaka wibutsa Imana? Umwanditsi wa Zaburi aragira ati: "Ibuka amasezerano wasezeranije umugaragu wawe, kuko wampaye ibyiringiro!" Mubyukuri Imana iduha amasezerano binyuze muri Bibiliya naho andi akanyura mu bundi buryo butandukanye.
Bishobora guterwa n’ikibazo cyangwa igihe umuntu arimo, cyangwa bikanyura ku muvandimwe wawe w’umukristo. Ariko uko byagenda kose, Imana ubwayo niyo iduha ibyiringiro kugirango dukomeze gutegereza twihanganye kugeza igihe azasohora.
Twahawe amasezerano y’Imana kugira ngo aduhumurize kandi adukomeze mu mibereho ya gikristo:
Amasezerano y’Imana twarayahawe ngo aduhindure bashya kandi atwongeremo imbaraga. Umwanditsi wa zaburi aragira ati: “Amasezerano yawe ampa ubuzima (yangize mushya)." Kubwibyo, iyo wakiriye amasezerano aturuka ku Mana ukwiriye kumenya ibi bikurikira:
• Ntukemere ko agucika
• Ntukemere ko ava mu bitekerezo byawe
• Ntukayibagirwe
• Kandi ntugomba kubyibuka gusa, ahubwo ufite uburenganzira bwo kuyibutsa
Imana.
Ukwiye kubwira Imana uti:"Mwami, mu Ijambo ryawe wavuze ibi n’ibi. Kandi nizeye iri jambo kandi ndagusaba kubikora neza bigasohora. Iri jambo ryawe ryampaye ibyiringiro, ikindi kandi ijambo ryawe ryampumurije no mubibazo byanjye byose. Mwami, mpagaze muri iri jambo kandi ndi imbere yawe ubu, nzi neza ko uri umwizerwa kandi ko utigeze usezerana ibyo utazasohoza".
Muri macye mu bibazo byose duhura nabyo muri iyi si, dukwiye guhanga amaso ku Mana cyane ko yaduhaye amasezerano binyuze muri Bibiliya n’ubundi buryo bunyuranye. Ni ingenzi kwibutsa Imana amasezerano yaduhaye kuko bitwongeramo imbaraga mugihe duhuye n’imiyaga ndetse n’im
Source: www.topchretien.com
[email protected]


text:
Yanditswe na Karegeya Omar
Muri raporo y’umugenzuzi mukuru w’ imari ya Leta ya 2019,akarere ka Burera kanenzwe kutubahiriza amasezerano kagirana n’inzego zinyuranye ndetse no kuyacunga nabi bikagusha Leta mu gihombo mu buryo bunyuranye .
Uko raporo ya 2019 y’umugenzuzi mukuru w’imari ya Leta ibigaragaza, aka karere ka Burera kabonetsemo amakosa ajyanye no kutubahiriza amasezerano cyangwa kuyakurikirana; haba mu byo kagombwa ndetse no mu byo kagomba abandi.
Hatanzwe ihene 700 muri 5922
Aka karere ngo kagombaga gutanga ihene 5922 muri gahunda yo kuzamura abakene bakava mu cyiciro kimwe bajya mu cyisumbuye. Nibwo tariki 14 Mutarama 2019 kahaye isoko BISOMUSA Company Ltd ryo kuzigura, ku mafaranga y’u Rwanda 168,717,780.
Bukeye abagenzuzi basanga BISOMUSA Company Ltd yaratanze ihene 700 gusa, zingana na 12%. Nyuma y’amezi atanu amasezerano arangiye, ubuyobozi bw’aka karere ntibwabashije gusobanura icyatumye ihene zindi 5222 zitatanzwe. Bivuga ko n’icyari kigamijwe kitagezweho.
Hotel yatwaye miliyoni 550 ikaba idakora
Mu magenzura yabanje, byagaragajwe ko akarere kashoye 554,478,470 muri Burera Beach Resort Ltd; hagamijwe kubaka Hotel mu nkengero z’ikiyaga cya Burera. Abubatsi bamuritse iyi Hotel by’agateganyo mu mpera z’ukuboza 2017, ariko mu Ukwakira 2019 yari itaratangira gukora; ngo kubera ikibazo cy’ibikoresho byatinze gushyirwamo.
Nyamara kandi ibyo bikoresho bihagaze hafi miliyoni ijana ngo byarahageze akarere gatinda kubyakira.
Tariki ya 2 Nzeri 2019, rwiyemezamirimo yasabye akarere kwitegura kwakira ibyo bikoresho bya 99,991,630; ariko abagenzuzi bahageze tariki 21 Ukwakira icyo gikorwa kitaraba.
Akarere kisobanura kavuga ko kabuze inzobere mu by’amahoteli, yemwe n’abatekinisiye bavuye muri RDB ngo bagafashe kureba ko byujuje ubuziranenge.
Akajagari, ibidasobanutse mu iseswa ry’ubufatanye na Noguchi
Raporo zabanje zavugaga ko aka karere kifatanije na Noguchi Holdings bashinga (ikigo) ishuri ry’imyuga, baryita Burera College of Trades (BCT Ltd); akarere gashoramo 428,523,826.
Tariki ya 8 Ugushyingo 2017, inama y’abanyamigabane yarateranye yifuza ko ishuri riseswa, ngo kuko inyungu za bombi zari zihabanye.
Tariki ya 18 Mutarama 2018 umwanzuro warafashwe, maze bagabana umutungo ufite agaciro ka miliyoni 504: akarere gahabwa agakiriro gahagaze miliyoni 224, naho Noguchi yo yegukanye uruganda rw’imyenda, rufite agaciro ka miliyoni 280 ziburaho gato.
Ariko kubera ko akarere kari karatanze 427,532,779; NOGUCHI Holdings Ltd yagombaga kukongerera andi 203,139,329. Igenzura ryasanze aya mafaranga atarahabwa akarere.
Umusanzu wa Noguchi ntugaragara
Ikindi abagenzuzi batabashije kumenya, ngo ni uko nta hagaragara ko NOGUCHI Holdings Ltd yaba yaratanze umugabane wayo. Raporo zerakana ko Burera College of Trades Ltd yasheshwe ihagaze agaciro ka 770,000,900.
Abagenzuzi rero mbere bari basabye akarere kwerekana ibimenyetso by’uko Noguchi Ltd yatanze umugabane wayo muri BCT Ltd. Bati, “na n’ubu nta kigaragaza ko hari icyo akarere kakoze ngo kagaragaze urwo ruhare, bikaba ari igihombo ku karere; inyungu kuri Noguchi Ltd. Yemwe nta n’aho berekana ko na ya yandi 203,139,329 NOGUCHI Holdings yayahaye akarere”.
Kwirengera inkurikizi z’iseswa
Mu iseswa rya BCT Ltd kandi, ntibigeze bagaragaza inshingano nyakuri, uko buri ruhande ruzirengera inkurikizi z’iri seswa (amadeni, abakozi, imisoro n’ibindi bibazo).
Hari aho banditse ko Noguchi izirengera 52% naho akarere ka Burera kakirengera 48%. Ariko nta kigaragaza ko ari ko bikorwa, kandi nibura nk’amadeni bari bafitiye abandi cyangwa bafitiwe yagombaga kuba yaranditswe akamenyekana mbere y’iseswa, ndetse n’uzayishyura.
Ibi bishobora kuzashora akarere mu makimbirane n’imanza, ubwo bamwe mu bo BCT Ltd yari ifitiye amadeni bazajya bishyuza akarere.
Imashini zidakoreshwa
Igenzura ryasanze akarere karaguze imashini zidoda, ku mafaranga 279,972,950; kaziha Noguchi mu cyiswe ubwumvikane n’ubufatanye.
Izo mashini ubu ntizikora, ariko nta nyandiko wabona ivuga niba zarigeze zikora, igihe n’impamvu zahagarariye gukora.


text:
U Rwanda rwashimiwe uko rutegura neza rukanashyira mu bikorwa igenamigambi
Yanditswe na IYAREMYE YVES
Abafatanyabikorwa mu iterambere barishimira uko u Rwanda rutegura neza igenamigambi rukanarishyira mu bikorwa mu mishinga y’iterambere iba yateguwe, ibi ngo bikaba bibatera imbaraga zo gukomeza kugira uruhare mu iterambere rigamije guhindura imibereho y’abaturage.
Ubu butumwa abafatanyabikorwa babugarutseho mu gutangiza ku mugaragaro umwiherero wa Minisiteri y’imari n’igenamigambi n’abafatanyabikorwa mu iterambere ry’igihugu, wabereye mu karere ka Rubavu ku wa 15 Gashyantare 2018.
Minisitiri w’imari n’igenamigambi Amb. Gatete Claver, ubwo yatangizaga uyu mwiherero w’iminsi ibiri, yashimiye abafatanyabikorwa mu iterambere ry’igihugu, avuga ko inkunga yabo yaba iy’ibitekerezo ndetse n’ubushobozi batanga, igira uruhare runini mu kwihutisha iterambere ry’igihugu.
Yakomeje agira ati “Kuri ubu turi muri cya gihe cyo kurangiza igenamigambi ryacu, turangiza igenamigambi ryacu, dutegura umwaka utaha n’ibyo tuzakoresha. Uyu mwaka waje ari umwihariko kuko twateguraga ingamba ziri mu ntego igihugu kigomba kuba cyagezeho muri 2050, ariko kuri ubu turabihuza na gahunda Guverinoma yatangiye ijyanye na gahunda y’imyaka 7.
Ni umwihariko kuri uyu mwaka, hari ibyo twarimo dukoraho kuri ubu muri uyu mwiherero tugiye mu bikorwa nyakuri tureba ibikorwa bijyanye n’ingamba zacu tugomba kuba twagezeho mu myaka 7 iri imbere.”
Yakomeje agira ati “Bimwe mu byo turebaho harimo inzego zose zaba ubukungu, imibereho myiza, ubuzima, iyo tureba ibyo tuzakora tugomba kurebera hamwe tukaganira n’abafatanyabikorwa bakaduha ibitekerezo uko babibona, tunaganira n’uburyo bw’amafaranga buzakenerwa n’aho azava ni nayo mpamvu tunakorana n’abikorera ndetse n’aba baturutse mu bihugu bitandukanye ngo turebe ko hari ibyo twabigiraho, iyo ibitekerezo bivuye ahantu henshi hatandukanye mu bunararibonye butandukanye biradufasha cyane.”
Yasser El-Gammal, umuyobozi wa Banki y’isi mu Rwanda, avuga ko uburyo u Rwanda ruba rwateguye neza igenamigambi biborohereza kubyumva, no kugira uruhare ngo ibyateguwe bishyirwe mu bikorwa.
Yagize ati “Iyo urebye uburyo ibintu biba biteguye, babisobanura ukabyumva biba biteguye neza, ni gahunda natwe dushoramo imbaraga zaba iz’ibitekerezo n’ubushobozi, ariko twishimira uburyo inkunga dutanze zigera k’uwo zagenewe wamusura ugasanga byaramuzamuye.”
Abafatanyabikorwa bose bitabiriye uyu mwiherero w’iminsi ibiri, bahamya ko bazawungukiramo byinshi, mu kurushaho kunoza imikoranire hagamijwe kurushaho kwihutisha iterambere rigamije guhindura imibereho y’abanyarwanda.


text:
Kera hari abagabo bavugaga ko imineke ari iy’abana!Sinzi niba ari uko bari bazi neza ko ifitiye akamaro umubiri maze bakayiharira abato bagikeneye gukura.Bibaye ari byo kandi, cyaba ari igikorwa cyiza kigaragaza ukwigomwa kw’ababyeyi.
Nanone burya impamvu abana na bo bakunda imineke si iyindi ni uko ikungahaye ku ntungamubiri nyinshi zinyuranye, umubiri wacu ukenera mu bihe bikomeye by’ubuzima,ariko cyane cyane mu bihe nk’ iby’izuba n’impeshyi(été).
Si iy’abana gusa
Abahanga mu by’imirire(nutritionnistes)bemeza ko gufata umuneke kuri buri funguro bituma umubiri ubasha gukora intungamubiri yitwa « sérotonine » ituma umuntu arushaho kumererwa neza(relaxant)kandi ikamurinda umwaga-munaniro(dépression).
Ikindi ni uko ngo umuneke ukize kuri potassium ifasha ubwonko kubona umwuka(oxygène au cerveau)no guhugukirwa(concentration)ku buryo umuntu yoroherwa no gusoma cyangwa kureba(pupilles plus alertes).
Si ibyo gusa kuko ukungahaye no ku yindi ntungamubiri yitwa Fer ifasha mu ivura ry’amaraso igihe umuntu yakomeretse(contre l’anémie).Naho vitamini B iwuzuyemo ituma umuntu adafatwa n’umunabi bya hato na hato(contre la nervosité).
Akamaro k’imineke rero ntawakava imuzi.Birashoboka ko nawe uzi impamvu zituma ukunda uwo muneke ku buryo utakiwuharira abana gusa.Ngaho zisangize abandi basomyi!
By P.B


text:
Yuushasama Yukagen wa Ikaga desu ka
เรื่องย่อ Yuushasama Yukagen wa Ikaga desu ka
ไม่มีเรื่องย่อของ Yuushasama Yukagen wa Ikaga desu ka
คำที่เกี่ยวข้อง Yuushasama Yukagen wa Ikaga desu ka
Yuushasama Yukagen wa Ikaga desu ka, อ่าน Yuushasama Yukagen wa Ikaga desu ka, อ่านการ์ตูน Yuushasama Yukagen wa Ikaga desu ka, อ่านการ์ตูนออนไลน์ Yuushasama Yukagen wa Ikaga desu ka, มังงะ Yuushasama Yukagen wa Ikaga desu ka, Yuushasama Yukagen wa Ikaga desu ka แปลไทย, Yuushasama Yukagen wa Ikaga desu ka TH, Yuushasama Yukagen wa Ikaga desu ka อัพเดทล่าสุด, Yuushasama Yukagen wa Ikaga desu ka manga, Yuushasama Yukagen wa Ikaga desu ka ตอนที่, Yuushasama Yukagen wa Ikaga desu ka ch., ดาวน์โหลด Yuushasama Yukagen wa Ikaga desu ka, Download Yuushasama Yukagen wa Ikaga desu ka, อ่าน Yuushasama Yukagen wa Ikaga desu ka ก่อนใครได้ที่ KingsManga ราชาการ์ตูน


text:
Kuwa 22 Ukuboza Papa Francis nibwo yitabiriye ahabereye igikorwa Santa Marta Dispensary cyo kuvura abana ndetse ni imiryango yabo.
Muri icyo gikorwa Papa Francis yagize ati:“guha abana umudendezo ni ikintu cyiza cyane. Ibi yabivuze kuwa 22 ukuboza ubwo yarimo asuhuza abana basaga 300 barwaye hamwe ni imiryango yabo.
Yakomeje avuga ati “ ikindi kandi iyo ababyeyi bazi uburyo bakinana n’abana babo, nacyo ni ikindi kintu cyiza. Iyo ukina n’abana ujyenda ubona ko abana ari abera, Abanyemano ndetse n’ibindi bintu byinshi byiza.”
Yakomeje avuga ku cyizere, urukundo n’amahoro. Abigereranya nk’impano eshatu umubyeyi yahabwa n’umwana we.
Papa Francis yegereye n’abana arababaza ati:“Ese hagati y’inambara n’amahoro ni ikihe kintu cyiza.” Bose basubiriza rimwe bavuga ko amahoro ariyo meza kurusha intambara.
Aboneraho kubabwirako kugira ngo intambara itabaho, bisaba urukundo.
Yakomeje avuga ko kureba ejo hazaza, kureba ibigomba kuzabaho ufite ukwizera ko biva ku Mana, no mumbaraga twakoresheje bituma isi iba nziza.”
Kandi habayemo n’igikorwa cyo guha abana bi Roma bakennye amata yifu, ibi bikaba byaratangiye mu 1922. Iki gitekerezo kikaba cyaratangijwe n’abagore bo muri America bafite umugabane muri company ikora amata yifu (powdered milk company). Gikomeza kubaho no munambara ya kabiri y’isi kugeza ubu.
Ibi bikaba byarahise bituma hafatwa umwanzuro wo kujya batanga ubuvuzi bwibanze kubana ndetse nababyeyi babo, bakanabasura mungo zabo.
Byakomereje aho batangiye kujya batanga “farina lattea,”ibiryo byabana bikozwe mu ifu yamata .
Kugeza ubu Santa Marta Dispensary iri gutanga ubuvuzi bwibanze kubana basaga 301 ndetse nababyeyi babo munce zitandukanye ku isi .
Kugeza ubu ikaba ifite abaganga 55, aba nurse, abakorera bushake n’abandi bihaye Imana bo mumuryango witwa Daughters of Charity of St. Vincent de Paul. Muburyo bwa finance uyu muryango ufashwa na Papa ndetse n’izindi nshuti.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Korali Abahetsi yo muri ADEPR Nyarugunga ,umudugudu wa Rwimbogo iratangaza ko itangira ryayo ryari rito cyane ariko ko itacitse intege mu murimo ikora wo kubwiriza ubutumwa mu ndirimbo.
Ibi korali Abahetsi yabivugiye mu rusengero kuri iki cyumweru ,ubwo yashimaga Imana imbere y’abakirisito b’itorero rya Rwimbogo bitewe n’imirimo Imana yabakoreye batabasha kwibagirwa.
Mu kiganiro umunyamakuru w’Isezerano.com yagiranye n’umuyobozi wa korali Abahetsi bwana Mpakaniye Phocas yasobanuye neza impamvu yo kuvuga ko itangira ryabo ryari rito cyane.
Yagize ati:”twatangiye uno murimo tutarenze abantu icyenda,turi abanyamasengesho bo mu cyumba ,ariko Imana ikajya itubwira ko tuzaririmba,icyo gihe nta n’umuntu wari uzi no kwambara neza icyo aricyo,ariko Imana yaratwaguye”.
“Nubwo bitari byoroshye bitewe n’impamvu zitandukanye ariko ntitwacitse intege,byatumye tunahimba indirimbo ivuga ko itangira ryacu ryari rito,gusa ariko Imana yaradushoboje kandi dushorewe nayo twagiye tugera kuri byinshi”.
Korali Abahetsi yatangiye kujya ahagaragara mu mwaka wa 2011,ubu ikaba ifite abaririmbyi batari bake kabone nubwo batangiriye mu cyumba cy’amasengesho.
Ibi nabyo biri mubyatumye bashima Imana,bitwaje n’amaturo y’uburyo butandukanye yo gutura Imana kubw’imirimo yabakoreye itagira akagero.


text:
URUKUNDO NYARUKUNDO EP 11:Cyuzuzo abereye imfura Igitego
Muri iyo minsi Mukamwiza yasuye kwa Karenzi abatunguye, mu rwego rwo kubaba hafi muri ibyo byago byari byabagwiririye. Yafatanyije n’ababyeyi b’Igitego kumwumvisha ko agomba kujya kwipimisha akarengera ubuzima bwe n’ubw’inzirakarengane atwite, Igitego arabyemera. Mukamwiza yasabye ko bamuha Igitego akamujyana i Kigali akazamushyira mukuru we w’umuganga akaba n’inzobere mu kugira inama abafite ibibazo by’ihungabana akamufasha kwakira ibyamubayeho mbere yo kumupima. Nuko Igitego aritegura barajyana.
Cyuzuzo yavuye ku kazi yiyumvira umuziki utuje kuko niwo wari usigaye umufasha kudaheranwa n’agahinda. Yinjiye mu nzu atungurwa no kubona Igitego yicaye mu ruganiriro. Ashyira agakapu yari ahetse ku ntebe, maze Igitego arahaguruka aramuhobera, bamara nk’umunota bumanye batavuga, maze Igitego ahita arira. Cyuzuzo aca bugufi yicara ku ntebe, amwicaza ku bibero bye amuhanagura amarira.
Igitego amaze gutuza, Cyuzuzo amureba mu maso aramubwira ati: «Igite, iyi si ibamo ibigeragezo n’ibizazane byinshi, ariko Imana yonyine niyo idufasha kunesha. Ibyabaye byabanje kundenga ariko ndagenda niyakira buhorobuhoro. Uko biri kose ntacyadutanya.» Igitego yumvise ayo magambo yubama mu gituza cy’umukunzi we yongera kurira. Muri ako kanya nyina wa Cyuzuzo yinjira arikumwe na mukuru we
Muberanyana wari umuganga akaba n’umuyobozi w’ikigo cy’abihaye Imana cyafashaga abafite ibibazo by’ihungabana gusubira mu buzima busanzwe. Basanze Cyuzuzo na Igitego batuje banga kubasubiza inyuma kuko babonaga bari mu nzira yo gukizanya ibikomere, barabasuhuza maze bafata udutebe bajya kwiyicarira hanze.
Hashize akanya bumva bafunguye televiziyo, nyina wa Cyuzuzo yinjiye asanga Igitego niwe usigaye mu ruganiriro. Aramuhamaga basanga Muberanyana, amwereka aho yicara maze abasiga baganira. Bamaranye nk’amasaha abiri, nuko Muberanyana ahamagara Mukamwiza baganiraho akanya gato barikumwe uko ari batatu, birangiye bagaruka munzu, bicara mu ruganiriro. Mukamwiza aragenda akomanga ku cyumba cya Cyuzuzo, arakingura bavuganaho akanya gato, asubira mu ruganiriro ahamagara Muberanyana, bajyana kuganiriza Cyuzuzo. Hashize nk’iminota mirongo itatu bagaruka bose mu ruganiriro, baganirira hamwe uko ari bane. Bemeranya ko mu gitondo Igitego aribuge aho Muberanyana akorera akamupima.
Bukeye Mukamwiza yabwiye Igitego ngo yitegure amuherekeze kwipimisha, Cyuzuzo amubwira ko yasabye uruhushya ku kazi bakarumuha, bityo akaba aribumuherekeze. Nyina kuko yabonaga batangiye gukira ibikomere arabareka yigira ku kazi ariko ahamagara Muberanyana aramubwira ngo nasanga ibisubizo ari bibi amuhamagare aze bafatanye kubahumuriza. Igitego na Cyuzuzo bamaze kwitegura Kamali avuye kujyana Mukamwiza ku kazi, binjira mu modoka baragenda. Bageze aho Muberanyana akorera, abajyana aho yakirira abashyitsi baraganira.
Birangiye ajya gupima Igitego asanga we n’umwana atwite bameze neza nta kibazo. Bagarukana aho Cyuzuzo yari yicaye, Muberanyana abaganiriza ku bijyanye n’uburyo umugore utwite yitwara n’uburyo agomba kwitabwaho, birangiye bombi ajya kubapima ubwandu bw’agakoko gatera SIDA, basubira aho yakirira abashyitsi baricara bategereza ibisubizo.
Hashize umwanya Muberanyana araza abaganiriza umwanya munini atarababwira ibisubizo, bigeze aho Cyuzuzo ati: «Ariko wabanje ukatumara amatsiko.» Igitego ati: «Yego rata.» Cyuzuzo yungamo ati: «Byaba bibi byaba byiza twiteguye kubyakira ubuzima bugakomeza.» Muberanyana araseka maze abahereza impapuro ziriho ibisubizo byabo, basanga bombi ni bazima. Yababwiye birambuye ibyo umugore utwite agomba kwitwararika mu mirire ye, imigenzereze n’ubuzima rusange bwe bwa buri munsi, maze abasezeraho barataha.
Cyuzuzo na Igitego banyuze ku iduka aho nyina akorera, bamumenyesha inkuru nziza, maze ababwira ko ikigoroba aribufunge iduka bakajyana iwabo w’Igitego. Ahamagara Migambi arabimumenyesha, Migambi ahita amubwira ngo abwire Cyuzuzo age kumureba ku kazi bavugane. Cyuzuzo aragenda, Igitego asigarana na Mukamwiza mu iduka.
Migambi yaganirije umuhungu we, bemeranya ko bahita bategura ubukwe, umwana Igitego atwite akazavukira iwe akitwa uwe. Migambi abwira Cyuzuzo ko uwo munsi Igitego yareka gutaha bakazajyana ku bukeye bose kuko wari umunsi w’ikiruhuko, bakajya kuganira n’iwabo w’Igitego ibijyanye n’ubukwe.
Umunsi wakurikiyeho, mu masaha y’igicamunsi, Migambi, umugore we, umuhungu we, Igitego na Kamali berekeza iyo ku Kamonyi. Bagezeyo barabakira, baricara baraganira. Bigeze hagati Migambi afata ijambo, ati: «Muvandimwe Karenzi, ndagushimira umubano mwiza waranze imiryango yacu yombi kuva kera kugeza uyu munsi. Ibyiza n’ibibi twarabisangiye kandi n’ibiri imbere tuzakomeza kubifatanyamo. Ibyago byatugwiririye muri iyi minsi byadushegeshe twese ariko ntitwaguye ngo duhere hasi, turacyatera agatambwe tujya mbere. Nishimiye kubamenyesha ko abana bacu bombi basuzumwe bagasanga ari bazima kandi n’umwuzukuru wacu Igitego atwite akaba ameze neza. Dufatanye kwibagirwa ibyabaye, twakire umwuzukuru mu muryango ndetse dufatanye gutegura ubukwe bw’abana bacu mu minsi ya vuba, kugira ngo umwuzukuru azavukire mu rugo rushya rw’ababyeyi be.»
Karenzi na we afata ijambo ati: «Muvandimwe Migambi, mbanje kugushimira inkuru nziza utugejejeho. Nikoko ibyago bigwirira abagabo kandi kuba byaratugezeho nicyo gihe koko ngo tugaragaze abo turibo. Igitekerezo cy’ubukwe ndagishyigikiye rwose. Ibyabaye tubirenze amaso, duheshe abana bacu umugisha, urugendo batangiye barusohoze.»
Bumvikanye gahunda zose z’imihango ijyanye n’ubukwe n’igihe zizabera, maze umuryango wa Migambi urasezera urataha.
Igihe cy’ubukwe cyarageze burataha. Cyuzuzo n’Igitego barabana, baratunga baratunganirwa. Ubu bafite abana batatu; imfura yabo Shema, ubuheta bwabo Isheja, n’umuhererezi Shingiro. Ni umuryango uteye ubwuzu.
NTUZACIKWE NA SEASON II Y’IYI NKURU IZABAGERAHO VUBA
UMWANDITSI: RENZAHO Christophe
Art: Idi Basengo
Ushaka gutera inkunga ubwanditsi bw’izi nkuru ndende, wabunyuza kuri 0788696317 cyangwa 0727696317
Ibice byabanje:
Umusogongero w’inkuru Ndende, EP1: URUKUNDO NYARUKUNDO
URUKUNDO NYARUKUNDO EP 2:Cyuzuzo arabutswe inkumi itagira uko isa !
URUKUNDO NYARUKUNDO EP 3: Cyuzuzo ararikocoye !
URUKUNDO NYARUKUNDO EP4: Cyuzuzo akubiswe n’inkuba
URUKUNDO NYARUKUNDO EP 5: Cyuzuzo abonye umuhoza
URUKUNDO NYARUKUNDO EP 6:Umutesi asabye imbabazi
URUKUNDO NYARUKUNDO EP 7:Urwango ruratangiye hagati y’Igitego na Umutesi
URUKUNDO NYARUKUNDO EP 8:Umutesi yaba agiye kugambanira Igitego ?
URUKUNDO NYARUKUNDO EP 9:Igitego afashwe ku ngufu
URUKUNDO NYARUKUNDO EP 10:Igitego aratwite


text:
Niba warigeze urwara uduheri mu maso cyangwa utubara, ushobora kuba warabwiwe n’inshuti yawe cyangwa mugenzi wawe ati hari agati muri farumasi batanga gakiza uduheri.
Bamwe bayikoresha yonyine abandi bayivanga mu mavuta, ariko se koko ni muganga uba wabibategetse cyangwa ni ukwivumburira?
Muri iyi nkuru hano tugiye kurebera hamwe ingaruka zishobora kugera ku bantu bisiga iyi miti yo mu bwoko bwa steroid igihe kirenze icyemewe ndetse tunasoze dutanga inama.
Ubusanzwe iyi miti yo mu bwoko bwa sterois itangwa mu kuvura zimwe mu ndwara z’uruhu (si zose) harimo ibishishi, uduheri tw’ubwivumbure (allergy), n’izindi. Iyi miti ntiganya ingufu kandi igihe cyo kuyikoresha uko kigenda cyiyongera niko ibyago byiyongera.
Tutaravuga izo ngaruka twavuga ko imwe muri iyo miti harimo:
Hydrocortisone yaba yonyine cyangwa ivanze n’indi nko muri Unisten-HC aho ivanze na Clotrimazole
Betamethasone mu moko azwi nka Dawavate, Betneval, Unibet, Bentopic, cyangwa ivanze mu yindi nka Entezma aho ivanze na Salicylic acid
Clobetasol yaba yonyine nka dermovate cyangwa ivanze mu yindi nka Sonaderm aho ivanze na Miconazole na Gentamycin
Beclomethasone iboneka muri Candiderm
Fluticasone yonyine izwi nka cutivate
N’indi inyuranye kuko yose ntitwayirondora hano
Ingaruka zikaba zishobora kuba ku ruhu ahasizwe wa muti cyangwa zikaba zafata umubiri muri rusange haba imbere cyangwa inyuma.
KU RUHU
- Kumva utonekara uruhu cyangwa rumeze nk’urwahiye
- Korohera cyane k’uruhu bishobora kugira ingaruka nko mu gihe cyo kubagwa
- Kugira ibimeze nk’amaribori aho wasize umuti, kuba uruhu rwaho rudasa n’urundi cyangwa imitsi igaragara, rimwe na rimwe hagasatagurika
- Kumera ubwoya bwinshi aho wasize uyu muti (bamwe uba ubona barameze ubwanwa hejuru y’umunwa)
- Kuba imbata ku buryo mu gihe udakoresheje uwo muti umubiri uhita ugira ubwivumbure
UMUBIRI WOSE
- Kubyimba amaguru ukabona aretsemo amazi
- Kugira umuvuduko w’amaraso uri hejuru
- Kwangirika amagufa kandi akaba adakomeye
- Umunabi, kwiyongera ibiro bidasanzwe no kugira uruhu rudakomeye bizwi nka Cushing’s syndrome
Muri macye izi ngaruka zigera ku muntu ukoresheje iyi miti mu gihe kirekire, kirenze ibyumweru 4.
DUSOZA
Niba ikintu cyiswe umuti, menya ko utagomba kugikoresha utacyandikiwe cyangwa utagiriwe inama na muganga. By’umwihariko ku miti yisigwa ni byiza kugisha inama muganga w’uruhu.
Kuba wayikoresha mu mwanya w’amavuta, cyangwa ukayivanga n’amavuta ni ukwiyangiriza uruhu kandi bitinde bitebuke ingaruka ziraza.
Niba wawandikiwe na muganga rero nabwo kurikiza inama yaguhaye ku byerekeye inshuro uwisiga (niba ari rimwe, kabiri cyangwa gatatu ku munsi) igihe ugomba kuwisiga (niba ari mu gitondo cyangwa nijoro) kandi iminsi yagutegetse nturenzeho n’umunsi umwe, uzaba wirinze ziriya ngaruka zose tubonye haruguru.


text:
Uburinganire si uguhangana n’umugabo-Hon. Uwayisenga
Yanditswe na SEZIBERA ANSELME
Depite Uwayisenga Yvonne wari umushyitsi mukuru mu birori byo kwizihiza umunsi mpuzamahanga w’umugore wizihirijwe mu murenge wa Nyarugunga mu rwego rw’Akarere ka Kicukiro, yibukije abagore bawitabiriye ko gushimangira ihame ry’uburinganire atari uguhangana n’umugabo ahubwo ari ukuzuzanya.
Hon. Uwayisenga yasabye abagore kwishimira intambwe bagezeho mu iterambere no mu gufata ibyemezo nyuma y’imyaka itari mike badahabwa agaciro. Yagize ati: “Kugeza uyu munsi abagore 30% bagomba kugira umwanya mu nzego zifata ibyemezo, ari nabyo byatumye abagera kuri 64% babasha kuba bari mu Nteko Ishinga Amategeko y’u Rwanda, ni ibintu byo kwishimira”.
Akomeza abakangurira gufata ingamba zigamije guteza imbere u Rwanda bafatanya n’abagabo bashimangira gahunda ya Leta irebana n’ihame ry’uburinganire n’ubwuzuzanye. Yabasabye ubufatanye mu kurwanya abagore b’abanebwe bahora bateze amaboko, abasaba kurangwa n’indangagaciro z’umuco nyarwanda babera urugero abana kuko hari abagore batagikwiye kwitwa ababyeyi kubera kuzitakaza.
Umuyobozi w’Akarere ka Kicukiro Dr Nyirahabimana Jeanne yasabye abagore kuzirikana ko u Rwanda ruri mu bihugu ku Isi biha umugore agaciro, rukaba mu bihugu bya mbere bifite abagore benshi mu Nteko Ishinga Amategeko. Avuga ko kwizihiza umunsi mpuzamahanga w’umugore ari umwanya mwiza baba babonye wo kwerekana ibyo bashoboye.
Dr Nyirahabimana yagize ati: “Turi abagore kubera ko hari abagabo, hari aho twavuye hakaba n’aho tugeze kubera ubushake bwa politiki n’ubw’Abanyarwanda b’abagabo bashyigikiye abagore babo ndetse na bashiki babo.”
Asaba abagore kuzuza neza inshingano basabwa nk’ababyeyi barimo abayobozi, nk’abacuruzi, nk’ababarizwa mu bindi byiciro by’imirimo ariko bumva neza uburinganire.
Umuhuzabikorwa w’Inama y’Igihugu y’Abagore ku rwego rw’Akarere ka Kicukiro, Umuhire Christiane, avuga ko iterambere ry’u Rwanda rizihuta mu gihe abagore bihesheje agaciro bahawe, abishimangira ahamya ko uteje imbere umugore aba ateje imbere umuryango n’igihugu kuko abagore mu Rwanda bahageze kuri 52%.
Avuga ko imiyoborere myiza ari yo yatumye umugore atera imbere, agira ati: “Dushaka u Rwanda rutekanye, rwiza kandi abagore babigizemo uruhare, batinyuka imyuga inyuranye bafatanya n’abagabo babo ariko ibyo byose ntibikureho kuzirikana inshingano zo kubyara no kurera”.
Yabasabye kurwanya amakimbirane mu ngo bagaharanira ubwuzuzanye kandi akangurira abagabo gushyigikira abagore babo mu byo bakora.
Umunsi mpuzamahanga ngarukamwaka wahariwe abagore uba tariki ya 08 Werurwe, washyizweho n’Umuryango w’abibumbye mu mwaka wa 1972, u Rwanda rwatangiye kuwizihiza mu mwaka wa 1975 akaba ari ku nshuro ya 43 ruwizihiza, hakaba abagore banatanze inkunga z’ibikoresho kuri bagenzi babo birimo amashyiga na gazi, imashini zidoda n’amapasi mu rwego rwo kuzamurana.


text:
EPISODE 14: Umukobwa wigeze guhura na Superstar amutumyeho ngo bahurire Nyabugogo
Ukeneye kwamamaza! Gusobanuza! Gutanga amakuru? Hamagara 0788772818
Umwanditsi: NIYONZIMA Eric – A rubay writer
Superstar yahise agenda yihuta ageze kuri kaburimbo aba ateze moto imugeza Nyabugogo ku buryo mu minota mike yari ahasesekaye. Ahageze ahasanga wa mukobwa ukora ku bwiherero amutegereje, barasuhuzanya bahita bajya kwicara ahantu baganirira.
Superstar – “Ni ki gitumye utuma mva mu rugo igitaraganya se muri aya masaha y’umugoroba?”
Uwo mukobwa – “Ni ukuri kuva urya munsi ntabwo nigeze nsinzira kubera inama wangiriye z’uburyo nashakamo amafaranga. Naruhutse ari uko nkusanyije ibihumbi 300 nk’uko wari wabibaze. Nari naranze kubahamagaza ntafite intangiriro ifatika!”
Superstar – “Mbega! Ni ukuri nkunze ukuntu uri umunyamurava. None se icyo ni igishoro cyawe?”
Uwo mukobwa – “Rwose ni igishoro cyanjye kandi ndatekereza ko mbikoze mu buryo bwawe, bizatanga umusaruro nk’uko wabimbwiraga umunsi wa mbere duhura.”
Superstar – “Oya! Icyo ntabwo ari igishoro muko.”
Uwo mukobwa yahise agwa mu kantu aratungurwa ati:
“Hm ngo iki? None se ni make kandi? Ubwo uzi uburyo bintwaye imbaraga ngo nyabone n’uburyo byangoye ngenda nguza guza. Basi se ni make?”
Superstar – “Oya. Ayo mafaranga arahagije gusa si cyo gishoro, kuko burya igishoro cya mbere ni wowe ubwawe, ubwonko bwawe, ibitekerezo byawe. Kuba waba washatse ayo mafaranga utekereza gusa ko ari yo nakubwiye akenewe ni byiza, gusa byatumye wirara ntiwabiha inyigo yawe bwite ahubwo wizera kuzakurikiza imipango yanjye. Niyo umuhanga wa mbere mu byishoramari ku isi yagukorera inyigo nawe ukarahira kuyikurikiza, ntabwo wakwigera utsinda muri business. Icyo mvuga ni uko byatinda, byakwihuta wisanga wakoze ibintu mu buryo bwawe bwaba bubi cyangwa bwiza.”
Uwo mukobwa –“Hm, none se mbigenze nte koko? Ubwo ushatse kuvuga iki?”
Superstar –“Urashaka kwikorera? Ukurikiranye iki mu kwikorera? Ese kuki wumva ushaka kureka akazi kawe, uramutse utsinzwe kandi warasezeye ku kazi wabigenza ute? Ese wabyishoboza wenyine? Ese waburanye iki umushahara bituma ushaka kuwutera umugongo? Ubundi uzabikora gute, uzakurikiza irihe bwiriza ry’ubwonko bwawe? Ese ufite iyihe ntego mu ntumbero yawe?
Ukwiye gusubiza ibyo bibazo bike mbere yo gutangira kwikorera. Kuko ubwonko ari bwo bubiko bwiza bw’ibyo twifuza kugeraho mu buzima mbere yo kubigeraho, ukwiye kubanza ukabuha umwanya bukakugira inama. Impamvu igishoro cya mbere kiruta za miliyari ari ibitekerezo, ni uko ariho ubushake n’umurava bizatuma udasubira inyuma bivuka. Rero buriya umuntu watekereje neza akagiramo ubushake akarahira kutazamanika amaboko, agera ku ntsinzi mu gihe uwatangije miliyoni itahawe umwanya ngo itekerezweho agwa nk’ingata imennye.”
Uwo mukobwa –“Bivuze ko ngiye kubipanga neza se ku bwanjye!”
Superstar –“Umva muko, njyewe ntabwo nigira cyangwa ngo nkorere abantu imishinga yabo. Oya aho naba mbabeshya pe kuko umushinga ushyirwa mu bikorwa kandi ugatanga umusaruro iyo wawuhimbye mu mutwe wawe gusa. Ahubwo mbafasha kuyobora imishinga yabo bitekerereje kandi bakanagambira kuyitangiza bibavuye ku mutima. Ngaho se mbwira, ushaka gukodesha ubwiherero hano Nyabugogo, kandi bwose bufite abantu babukodesha udasize sobuja. Ubwo se ngukoreye inyigo nkakubwira ngo genda wice uwo ushaka gusimbura, wakurikiza iyo nyigo? Banza ugende usubize ibyo bibazo uzongere umpamagare ngufashe guhitamo inzira nziza wakoramo ibintu byawe kandi bikazakubera ubuzima binyuze no mu mucyo.”
Uwo mukobwa yarishimye gusa yumva ahawe umukoro ukomeye ariko na wo w’ingenzi. Yashatse gusubiza Superstar ticket yamuzanye ihwanye n’ibihumbi 10 gusa Superstar amubwira ko uwishyura neza ari uha agaciro ibyo wakoreye nyuma y’uko biciyemo, yaramubwiye ati:
“Genda ukore ikikuraje inshinga uzanyishyura nyuma ukurikije ukunoga kwa serivisi naguhaye”.
Superstar yahise amuha ka business card kuko yari yagakoresheje mu Mujyi kuri wa musore ukora amacashe ni uko afata moto asubira mu rugo.
Superstar yarari kwigira inama mu mutima we zo gufatirana icyizere ari kugirirwa n’abantu ngo akibyaze amafaranga atitaye ku nyungu z’abantu, gusa akigarura kuko ubwo bwaba ari ubutubuzi kandi yarangaga ubutekamutwe ndetse n’amafaranga adaciye mu mucyo kubona ari na byo se yazize.
“Ninshaka nzagere ku ifirimbi ya nyuma bisa nkaho mbuze ikindi nkurikizaho ngo mfunguze Papa! Ariko sinzafata intica ntikize y’amafaranga yananzanira kurimbuka nyuma y’uko Data ava muri gereza. Ubundi se naba nduhiye iki mu by’ukuri? Reka ibyo nkora bizanyure mu mucyo ninshaka nzabizire kandi ndahamya ko Imana ari nabwo izabimperamo umugisha.” Uko niko yatekerezaga akigera ku buriri mbere yo kuryama.
Bwakeye mu gitondo umunsi ari mwiza, agasusuruko kaje kuje ubwiza bw’ikirere. Yahise yitunganya akubitamo imyambaro ye myiza imugaragaza nk’umuntu w’agaciro, aba yerekeye mu Mujyi. Yakomeje atembera Umujyi aragenda atembera no mu nyubako imwe ndende areba urujya n’uruza rw’abakiliya ndetse n’abacuruzi, abakozi n’abakoresha babo yumva yifuje kuba umwe nkabo gusa nabwo arabyanga kuko nta n’umwe wakoraga akazi kari kumuha ibihumbi 300 mu minsi 24 yari asigaje ngo se akatirwe.
Yakomeje atembera agera ahantu arahagarara ari kureba icyapa gisobanura iby’isoko ry’imari n’imigabane. Yahamaze akanya yitegereza anatekereza, abona ko kubikora ari uguhitamo neza gusa iyo ushoye menshi nibwo wunguka menshi. Ntiyabitinzeho kuko yumvaga ataragera kuri icyo kigero cy’abantu bakorerwa n’amafaranga aho kugira ngo bo bayakorere. Akiri aho yahise yumva abantu baganira iruhande rwe ahita atuza amatwi arayategura neza. Umugabo umwe bishoboka kuba yakoraga muri societe y’itumanaho kuko yavugaga ati:
“Byageze nka saa munani z’ijoro, dukuraho amafaranga 5 kuri buri wese wari muri ako gace gusa twabanje gukupa umurongo w’itumanaho amasegonda icumi”.
Yamaze kuvuga atyo mugenzi we amujyana ku ruhande ngo hatagira ukomeza kubumva gusa Superstar yahise abishyira mu nyurabwenge aravuga ati:
“Niba ako gace karimo abantu miliyoni, bivuze ko mu masegonda icumi hanyerejwe miliyoni 5?”
Yakomeje abitekerezaho gusa byanga kumuva mu mutwe na we yibaza impamvu biramucanga. Yakomeje hirya abona umukoresha uri gutonganya cyane umukozi ku buryo yumvise uwo mudamu ari kurengera hejuru y’amafaranga aba ahemba uwo mukozi.
Superstar yaratekereje ati:
“Ninshaka mbe nivanze mu bitandeba cyangwa ninshaka nzazire ukuri gusa uyu muntu ntabwo azi agaciro k’abantu n’icyo bamumariye.”
Yahise yinjira muri ibyo biro aza nk’umukiliye kuko aho ngaho batangaga amatike y’indege, nuko arabanza aravuga:
Superstar –“Ariko ndabona mubabaye kandi n’uyu mukobwa ndabona atishimye!”
Uwo mugore –“Wahora ni iki ko ndi kumva kano gakobwa nakirukana, dore kagize gukora isuku hano gatinze, none dore kanataye izi mpapuro hasi. Rwose sinshaka no kukabona mu maso yanjye ahubwo ndanakirukanye” [abivugana uburakari bwinshi buvanze n’umujinya.]
Superstar –“Ariko wimwirukana kuko nta kosa rikomeye yakoze ugereranyije n’iryawe!”
Uwo mugore –“Ye?? Wowe uri muntu ki ushaka kwivanga mu bitakureba?”
Superstar –“Ntawe ndi we madamu gusa nahereye kare numva uburyo utoteza uyu mwana w’umukobwa. Ahari uba umufatishije amafaranga make umuhemba ukanayamucunagurizaho gusa abakoresha b’ubu twibagiwe ko dukwiye kuba abayobozi aho kuba abakoresha. Tukumva ko tugizwe n’aba bantu badukorera kandi tukabatwara mu buryo bwiza. Aramutse agiye niho wabona agaciro ke kandi kuba akora yakerewe ni uko ariwo muyoboro yahawe, twakigize abagaragu b’abo tubeshaho kuko batariho twajya kwandavura. Ba umuyobozi maze urebe ngo uragira umunezero mu bukungu bwawe.”
Superstar akimara kuvuga atyo Liliane yahise amuhamagara ahuruza cyane avuga ati:
“Gad….Gad mbabarira niba uri mu Mujyi duhurire muri car free zone, kandi niba uri no mu rugo zamuka igitaraganya. Nyabuneka ihute nanjye ngiye gutega moto mpagere mu masegonda. Ndagukeneye kurusha mbere!”
Ibaze: Liliane ni iki cyera kirabura gitumye ashaka guhura na Superstar igitaraganya? Ese Superstar azabona inzira zimugeza ku ntsinzi mu minsi 30?
NTUZACIKWE NA EPISODE 15
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
SOMA INDI NKURU IRYOSHYE YITWA “LOVE CRIME”… sura urubuga www.rubay.rw
UMUSEKE.RW


text:
Umunyagitugu Paul Kagame ntacyo akora kugira ngo umwiryane ushire mu Banyarwanda ahubwo ibikorwa bye byose biba bigamije kwenyegeza umuriro, cyane cyane kuva hatangira intambara yiswe iyo kubohoza igihugu tariki ya 1 Ukwakira 1990 ! Ikibazo gikomeye rero ni uko tudashobora kubona umuti w’uwo mwiryane umaze kuba ikigugu tutabanje gusuzuma neza impamvu nyakuri ziwutera. Indwara y’umwiryane Abanyarwanda turwaye iterwa n’akahe gakoko ?
IBANGA RYA 15 : Mu Rwanda siho honyine haba amoko, ubujiji n’ubukene.
Benshi bemeza ko igitera umwiryane mu banyarwanda ari AMOKO. Ngo kuba hari Abahutu, Abatutsi n’Abatwa ni ikibazo. Abatekereza batya mu by’ukuri baba bashaka kuvuga ko ikibangamiye abantu atari uko badahuje amoko, icyo baba batunga agatoki ni IRONDAKOKO. Iri ryo rwose ni ribi cyane, rirasenya ntiryubaka! Ariko irondakoko si indwara, ni ikimenyetso cy’indwara ! Kuvuga ngo Abanyarwanda barwaye irondakoko ni nko kujya kwa muganga bwa mbere, maze muganga yakubaza icyo urwaye ukamusubiza ko urwaye umuriro mwinshi ! Ikibazo si umuriro, icyo muganga aba akeneye kumenya no kuvura ni igitera uwo muriro urenze urugero.
Abandi babona ko Abanyarwanda bapfa UBUJIJI. Simpakana ko kwiga abantu bakajijuka atari ibintu byiza, gusa icyo nzi ni uko Abanyarwanda atari ibicucu ibi byo guta umutsima, ku buryo baba ari impumyi burundu izi ziyobewe ko zikeneye kubaho mu mahoro no mu mutekano. Si ngombwa ko abenegihugu bose biga kaminuza kugira ngo bamenye ko umwiryane usenya.
Niba Abanyarwanda babirengaho bagakomeza kwicana, ni uko bafite ikindi kibazo, bazi neza cyangwa se bataramenya.
Hari n’ababona ko Abanyarwanda dupfa UBUKENE. N’ubwo koko “abasangira ubusa bitana ibisambo“, ariko Abakurambere bari bararenze iyo mvugo bageza n’aho bigisha urubyaro rwabo aribo twebwe ngo “ahatari umwaga uruhu rw’urukwavu rwisasira batanu”.
Ni byo koko Urwanda ntirubarirwa mu bihugu bikize byo ku isi, ariko Urwanda ni igihugu cyigenga. Burya rero ngo nta Leta igwa mu gihombo burundu (insolvable) : Leta iyo ari yo yose igira inzira nyinshi yanyuramo ikabona amafararanga ahagije yo gutuma ikomeza inshingano zayo zo kurengera abanyagihugu. Ishobora kwaka imfashanyo ibihugu bikize n’imiryango mpuzamahanga, ishobora gusaba inguzanyo mu mabanki mpuzamahanga n’ibindi bigega byabugenewe….Iyo kuri ubwo bushobozi bwa Leta y’Urwanda hiyongereyeho ko abenegihugu bafite amaboko yo gukora, ubwenge buhagije bwo kubona ikibantunga bo n’abana babo, n’ubushake bwo kurya duke ariko bakoza akarenge, ikiba kibuze ni iki ? Ikibazo ni uko utwo duke batunze, Abanyarwanda bagira batya bakaturwaniramo, INTARE igashaka kwiharira imbehe yose, ushoboye kubona utuvungukira akarya abitamo amarira, abakene batagira kirengera bagafumbira umunaba. Indwara ni aha ikwiye gushakirwa.
Amoko, ubukene n’ubujiji si umwihariko w’Urwanda kuko hari ibindi bihugu bitari kure yacu bifite amoko menshi, bikaba bitanakize kuturusha, yewe abenegihugu babyo bakaba batanajijutse kuturusha, nyamara ntibihora mu mwiryane n’intambara z’urudaca nk’Abanyarwanda. Abagenda za Tanzaniya na Malawi bazaduhe ubuhamya.
IBANGA RYA 16 : Umwiryane mu Banyarwanda uterwa no kwikubira
Nk’uko tumaze kubibona, agakoko k’umwiryane uhora mu Banyrwanda kitwa “UKWIKUBIRA”. Ibi kandi ntibyazanywe na Paul Kagame n’ubwo we arusha abandi bayoboye Urwanda kugira irari ryo kwirundaho byose nta soni, nta kimwaro ! Umwihariko w’umunyagitugu Paul Kagame ni uko we yihesha agaciro mu byakagombye kumutera isoni ! Abamubanjirije bibaga bihishahisha bityo ntibigarurire umutungo w’igihugu wose. Paul Kagame we, yiba izuba riva, agasahura byose, nk’aho Urwanda ari akarima ke bwite cyangwa umurage yagabiwe ne se na nyina, akagerekaho no kubyigamba.
Uko KWIKUBIRA ntikugaragarira mu kwigwizaho umutungo w’ibintu gusa, kugaragarira no mu zindi ngamba z’ubuzima bw’igihugu : muri Politiki (I), mu rwego rw’Imibereho myiza y’abaturage (II) mu bukungu (III), mu burezi n’umuco (IV).
- Mu rwego rwa politiki
Umunyagitugu Paul Kagame yahisemo KWIKUBIRA ubutegetsi bwose. Yimitse ingoma y’igitugu iteye ukwayo, ikaba ishingiye ku ishyaka rimwe rukumbi ryahoze ryitwa FPR-Inkotanyi ; ariko nyuma yo kuryirukanamo ab’inkwakuzi mu barishinze, Kagame akaba yararihaye akandi kazina ka FPR-INTORE. Ndagira ngo dusesengure ubutegetsi bwe turebe uko buhumeka n’inzira bunyuramo kugira ngo bufate Abanyarwanda ho ingwate.
IBANGA RYA 17 : Amahame-shingiro y’agatsiko
Ubutegetsi bwa Paul Kagame bwubakiye ku gatsiko gato cyane (abantu 6-8), kagizwe n’Abatutsi b’Indobanure, baturutse Uganda, b’abasirikari, bahisemo gutegekesha IGITUGU, ITERABWOBA n’IKINYOMA. Abashaka kumva neza amahame-shingiro (principes) y’ubwo butegetsi ntibakirirwe bashakira ahandi.
IBANGA RYA 18 : Abamotsi
Agatsiko k’indobanure kifashisha ABAMOTSI batoranijwe mu moko yose (Abahutu , Abatutsi, Abatwa, Abanyamahanga). Abo Bamotsi ni abantu batari inyangamugayo kandi badakunzwe n’abaturage. Kenshi baba ari abantu bakoze ibyaha bikomeye nk’ubwicanyi, gusahura ibya rubanda no kurenganya inzirakarengane.
Abo Bamotsi bakingirwa ikibaba n’Agatsiko kari ku butegetsi, bagahabwa agaciro gasumbye cyane ako rubanda ibaha. Iyo umunyagitugu Paul Kagame atakibakeneye, abahindura IBIGARASHA, bagafungwa cyangwa bakicwa, iyo badashoboye kumucika hakiri kare. Abo Bamotsi nibo maboko ya kariya gatsiko : nibo bahoza abaturage ku nkenke, bakabagambanira mu buryo bunyuranye, bakabicisha…Nibo NKINGI nyakuri z’ingoma y’IGITUGU.
IBANGA RYA 19 : Ikinyoma n’iterabwoba
Agatsiko k’indobanure gafite umwihariko wo gukoresha ikinyoma kugira ngo kigaragaze neza imbere y’amahanga. Muri urwo rwego:
Agatsiko ntikemera amashyaka ya politiki yanga gukorera mu kwaha kwako. Bene ayo karayasenya, kagafunga cyangwa kakica abayobozi bayo, ahubwo kagahimba amashyaka-muzunga (partis satellites) akaba ariyo gakinga mu maso y’Abazungu.
Gafite uburambe mu gukoresha amatora afifitse, kagahatira abaturage gutora abantu (abamotsi) badashishikajwe no gukorera rubanda. Ngo iyo niyo demokarasi bereka amahanga ! Nyamara no mu Misiri na Tuniziya baratoraga !
Kugira ngo ako gatsiko gashobore gukandamiza rubanda no kubacecekesha burundu, gakoresha ingabo z’igihugu n’inzego zishinzwe umutekano (polisi na Maneko) mu guhohotera abaturage. Niyo mpamvu abaturage birirwa baragijwe imbunda nk’inyamaswa z’inkazi. Iterabwoba nk’iryo rigamije gukanga abaturage, bagahora ari ba nyamwigendaho (1+1+1+1+1….), ntibigere babona akanya ko kwishyira hamwe ngo batekereze uko bafatanya kurwanira uburenganzira bwabo badasiba kuvutswa n’agatsiko.
Agatsiko k’indobanure gashyiraho AMATEGEKO arengera inyungu z’abakagize gusa, agakumira ibyifuzo bya rubanda rugufi. Utinyutse kwerekana ko ayo mategeko abangamiye inyungu rusange z’Abanyarwanda (Intérêt général), bucya bamushinja Ingengabitekerezo ya jenoside, guhungabanya umudendezo w’igihugu, gupfobya jenoside, kubangamira gahunda za Leta….ngibyo ibyaha Agatsiko kahimbye bikaba bidahwema gucisha umutwe inzirakarengane zitagira umubare.
Agatsiko ntikazuyaza kwica cyangwa gufungira akamama abantu bose gakeka ko bashobora kubangamira inyungu zako. Abahabonera ishyano kurusha abandi ni Abanyarwanda bajijutse b’inyangamugayo (les meilleurs) katashoboye kwigarurira.
Uko kwikubira ubutegetsi bwose, bukarundwa mu maboko y’Agatsiko k’indobanure konyine bigira ingaruka zikomeye ku mibereho myiza y’abaturage….
Biracyaza…
Niba ufite icyo ushaka gusobanuza, watwandikira kuri aderesi ikurikira:
ishema_party@yahoo.fr cyangwa se ugasura urubuga http://www.ishemaparty.mobiukatwandikira ukoresheje uburyo bwateganyijwe. Ushobora no gusura imbuga zacu kuri facebook.


text:
Umuyobozi utazi aho ayobora, umuturage yamwumvira ate? - Minisitiri Gatabazi
Minisitiri w’Ubutegetsi bw’Igihugu, Gatabazi Jean Marie Vianey, arasaba abayobozi b’uturere n’imirenge gufata umwanya wo kugenda n’amaguru aho bakorera, bakaganiriza abaturage kugira ngo bumve ibibazo byabo, bidategereje kuzakemurirwa mu nteko z’abaturage cyangwa mu nama gusa.
Minisitiri Gatabazi avuga ko ubwe abantu b’inshuti ze za mbere ari abaturage yafashije abagezeho amaso ku maso bakamugezaho ibibazo bafite n’uko bifuza ko byakemuka, n’uruhare rwabo batanga ngo bikemuke kandi byamugiriye akamaro n’abo yasuraga akiri mu nzego z’ibanze.
Minisitiri Gatabazi avuga ko abayobozi bicaye mu biro gusa ntaho baba bahuriye n’abaturage, akabasaba gufata umwanya bakava mu biro basize imodoka zabo, bakajya kuganira n’abaturage n’amaguru.
Avuga ko mu gihe umuyobozi yasuye umuturage akamubaza aho ashobora kwiherera akahabura, umuturage asigara yibaza uko yabigenza ngo bitazongera kumubaho umuyobozi agarutse kumusura.
Agira ati “Utwo tuyira abaturage banyuramo two mu myumbati hirya iyo mukwiye namwe kutumenya mugahura mukabasura, mukabaramutsa mukababaza amakuru yabo, n’uwihishe kubera ibyo atatunganyije iyo amenye ko waje, atangira kubitunganga kugira ngo ejo nugaruka atazongera kuguhunga”.
Atanga urugero rw’abasirikare iyo bacunga umutekano ukuntu bigabanya utuyira twose kugira ngo bazibe icyuho cyose cy’aho umwanzi ashobora gukeka ko batagera, akahakoresha agira ngo ahungabanye umutekano, bisobanuye ko umuyobozi utazi aho abaturage batuye aba atanze icyuho mu miyoborere mibi.
Agira ati “Hari nk’ahantu mujyana na gitifu w’umurenge akagenda ayoboza akagari n’umudugudu mugiyemo, kandi ari we uyobora uwo murenge ubwo ngo arakuyoboye. Ubwo koko uwo muyobozi murumva yaba akora inshingano koko, umuyobozi utazi aho ayobora umuturage yamwumvira ate?”
Avuga ko n’abayobozi mu mijyi bakwiye kujya bagira umwanya wo gutambuka mu maduka n’ahatangirwa serivisi bagasuhuza abikorera bakamenya ibibazo bafite bituma hari gahunda za Leta zitubahirizwa basabwa kugiramo uruhare, icyo gihe ngo byarushaho kumvikana kuruta kubatumira mu nama ngo bazaze babiganireho.
Agira ati “Mayor nagire umwanya wo gusiga imodoka, ntabwo kuba ufite imodoka uramutse uyisize utakora akazi neza. Ugerageze uyisige nibura unyure mu bacuruzi ubaramutse ubabaze ibibabangamiye na bo bakubwire mukorane mu kubishakira ibisubizo”.
Na ho ku bakorera mu cyaro avuga ko bitumvikana ukuntu Umunyamabanga Nshingwabikorwa w’Umurenge amara imyaka itanu yose atarasura nibura buri rugo rw’umuturage.
Aha ufashe nibura umurenge w’ingo ibihumbi 30 bigaragara ko gitifu w’umurenge yagira impuzandengo z’imiryango 16 ku munsi, yayisura mu minsi 1825 igize imyaka itanu, gusa Gatabazi avuga ko n’iyo wafata umunsi umwe ugasura imiryango 10, n’indi iri hafi yayo ibona ko umuyobozi wabo abitayeho.
Agira ati “N’iyo wagenda n’amaguru ukegera ku bantu 10 ukabasuhuza ukitahira ukamenya amakuru yabo buryoabiba bitanze umusaruro kurusha kugenda n’imodoka bakubona mu modoka gusa nta kundi baba bakuzi, kandi bakeneye ko muganira mukabumva nibwo na bo bazabumva”.
Abaturage na bo basabwa kumvira abayobozi
Minisitiri Gataba agaya abayobozi bakunze kujya bagaragara mu minsi ishize bashyamiranye n’abaturage kubera kutumvikana ku tuntu tumwe na tumwe, ariko anasaba abaturage kugerageza kumvira ubuyobzi bakubahiriza gahunda zose za Leta bakubahiriza ibyo basabwa na bo bakaboneraho basaba ibyo bifuza.
Agira ati “Umuyobozi akwiye kumva umuturage buri gihe kuko ni bo dukorera ni bo dukesha akazi dukora, ariko n’abaturage bakwiye kubaha abayobozi bagatanga ayo mafaranga ya mituweli bidasabye ko babirukaho kuko ubuzima bavuza ni ubwabo, bakajya ku muganda, bakizigamira muri Ejo heza kugira ngo ejo umusaza atazasabiriza kandi yarihaye. Ibyo abaturage bose na bo bagomba kubyumva”.
Avuga kandi ko ahanini icyorezo cya Covid-19 ari cyo cyazanye icyuho cyo guhura kw’abayobozi n’abaturage bituma ubusabane hagati yabo buba buke kugeza n’aho hari igihe batari bacyumvikana.
Minisitiri Gatabazi avuga ko kugira ngo igihugu gitere imbere bihera ku iterambere ry’umuturage kandi akaba atarigeraho igihe ahanganye n’umuyobozi, mu gihe abo bombi bakwiye kuba buzuzanya.
Ibitekerezo ( 1 )
Bravo Minister. Mpise ntekereza I Nyaruteja muri Rusizi weeee! Musenyeri yagiyeyo n’amaguru. Abana ntibiba amasomo yose. Abaturage ntibivuza! Directeur wa secondary uburara. Bayobozi, mukore muhemberwe ukuri pe! Mufashe Perezida wa Repubulika


text:
Kinyarwanda
Kenshi mu minsi mikuru dukunze gushaka uko twakoherereza abavandimwe hirya no hino, ikarita z'ibyishimo bitandukanye. Kwifurizanya umunsi mwiza, n'ibindi. Uyu munsi wa Assomusiyo ya Bikira Mariya rero twabakoreye ikarita ebyiri z'ubuntu mwasangiza inshuti.
Hitamo mu Kinyarwanda► iya Iya mbere| Iya kabiri.
Ukeneye se ikarita yawe bwite, twandikire cg duhamagare tuyigukorere ku giciro cyiza.
Sunday, August 15, 2021
Assomusiyo: Sangiza abandi ikarita z'ibyishimo
Kinyarwanda
Friday, August 6, 2021
Kicukiro - Mass Vaccination Timetable
Kand aha niba bitagaragara neza


text:
Korali Inkurunziza yateguye igitaramo cyo gushima Imana
Yanditswe na admin
Niyomungeri Aaron ushinzwe ibijyanye n’imenyekanishabikorwa muri korali Inkurunziza ibarizwa mu Itorero ry’Abadivantisite b’umunsi wa karindwi riherereye mu Bibare mu Mujyi wa Kigali yatangarije Imvaho Nshya ko ku ya 2 Ukuboza 2017 kuri urwo rusengero iyo korali izahakorera igitaramo cyo gushima Imana.
Igiterane bazakora yavuze ko kizaba kinagamije gufasha bamwe mu batishoboye hakaba hazakusanywa inkunga yo kubafasha.
Yagize ati “Muri icyo gitaramo hazanabaho ugukusanya ubufasha bwo kugeza kuri bamwe mu batishoboboye”.
Iyi korali kandi izashyigikirwa n’andi makorali harimo iyitwa Abakurikiyeyesu Familly yo ku Kacyiru, Abahamya ba Yesu yo ku Muhima na korali Agape yo muri Repubulika iharanira Demokarasi ya Kongo.
Muri icyo gitaramo kandi iyo korali ngo izamurika indirimbo zayo nshya ziririmbye mu rurimi rw’Igiswahili.
Korali Inkurunziza yatangiye mu 1999 ikaba imaze kugira Alubumu 9 zikoze mu buryo bw’amajwi n’izindi 5 zikoze mu buryo bw’amashusho.
NDAMYIROKOYE FRANÇOIS


text:
Inyigisho y’icyumweru cya mbere cy’igisibo, ku wa 14 Gashyantare 2016
Amasomo tuzirikana : 1) Ivug 26,4-10; 2)Rom 10, 8-13 ; Lk 4, 1-13
Umuti wo gutsinda Shitani ni ukwemera gukoreshwa n’imbaraga z’Imana. Abanyarwanda baca umugani bati “ntawe unanira umushuka”. Ariko iyi mvugo yuzuyemo kutizera Imana. Amasomo y’icyumweru cya mbere cy’igisibo aratwereka uburyo Yezu yarwanye urugamba, bikarangira intsinzi iri ku ruhande rwa Yezu. Turebere hamwe intwaro Sekibi yari yitwaje ku rugamba, kandi izo ntwaro na n’ubu sekibi arazitwaza iyo ashaka kwigarurira abayoboke ba Yezu. Bavandimwe, niba dushaka gutsinda muri iki gihe cy’igisibo ni ngombwa kumenya intwaro za Sekibi, kuko tuzi ko “ibuye ryagaragaye ntiryica isuka”.
-
Umugati cyangwa inda
Sekibi ibwira Yezu iti “niba uri umwana w’Imana, tegeka iri buye rihinduke umugati”( Lk 4,3). Umugati uhagarariye ibyo turya n’ibyo tunywa byose hamwe n’ibindi twambara. Ese ibyo ndya, ibyo nywa, ibyo nambara, mbibona biciye mu zihe nzira? Aho sinshukwa na Sekibi, ikanyereka ibitangenewe? Cyangwa nkitwaza ko ibifi binini bigomba gutungwa n’udufi dutoya? Aho si mbibona biciye mu ngeso mbi? Nko kwambura iby’abandi? Nk’ubusambanyi? Nk’ubutekamutwe? Aho sinikubira ibyangombaga gutunga benshi? Icyo gihe naba narabaye ingaruzwamuheto ya Sekibi.
-
Ubutegetsi
Sekibi ibwira Yezu iti “ nzaguha gutegeka biriya bihugu byose, nguhe n’ubukire bwabyo byose,kuko nabihawe kandi nkabigabira uwo nshatse. Wowe nundamya biriya byose biraba ibyawe” (Lk 4,6-7). Iki gishuko nacyo kirakomeye kandi gihitana benshi kuri iyi si. Ubutegetsi ubwabwo si bubi. Ikibazo ni ukwibaza niba umuntu abugeraho ataramije Sekibi. Ese ni uwuhe mwami mpfukamira?
-
Ububasha no kwiyemera no gushaka kwemerwa
Sekibi iti “ niba uri umwana w’Imana, ngaho simbuka….”. (Lk 4, 9-10). Twirinde gusaba Imana ibitadufitiye akamaro.
Niba ibuye ryagaragaye ritica isuka, umuti ni uwuhe? Umuti turawukura mi Ijambo ry’Imana ry’uyu munsi.
-
Umuti wa mbere ni uguha Imana ibiyigenwe : Gutura Imana umuganura w’ibyo yaduhaye, byaba byinshi cyangwa se byaba bike, bitewe n’uko Nyagasani yabiduhaye.
-
Umuti wa kabiri ni ugutinyuka tukavuga « niba wamamarisha umunwa wawe ko Kristu ari Nyagasani, kandi ukemera mu mutima wawe ko Imana yamuzuye mu bapfuye uzarokorwa » (Rom 10, 9).
-
Umuti wa gatatu ni ukutirwanirira, ahubwo tukareka Ijambo ry’Imana rikaturwanirira. Twumvise uburyo Yezu yasubizaga Sekibi akoresheje Ijambo ry’Imana.
Ngaho rero ni tube intwari ku rugamba, tureke kwitwaza ngo twarashutswe. Nibyo rwose Sekibi ibereyeho kudushuka, ariko Imana ibereyeho kuturwanirira. Nibyo turi abanyantege nke, ariko ibyo si iturufu twarisha buri gihe ngo igisubizo cyacu gihore ari narashutswe, naganjwe, si jye na njye, naho miseke ndarwana,…
Umuntu agasambana yarangiza ngo yashutswe! Birababaje! Umuntu akica uwo bashakanye, yaragiza ngo yashutswe! Ngo ni inzoga zamushutse,…Ivanjiri ya none iratwereka uko umukristu yagombye gutsinda ibigeragezo. Umukristu bisobanura umuntu uba intwari ku rugamba. Muri iki gisibo, dusabe Imana iturwanirire. Impuhwe z’Imana zizadutabara. turusheho kwakira impuhwe z’Imana kandi tuzigararize abazicyeneye bose. Mu butumwa, Umunshumba wa Kiliziya yageneye abatuye iyi si muri iki gisibo, yabuhaye insanganyamatsiko igira iti “ icyo nshaka ni impuhwe si ibitambo”. Twubure amaso turebe umuvandimwe ushaka ko twamutabara. Dusenge kandi dusabire abavandimwe bacu babaye, twicuze ibyaha byacu kandi tubisezereho, twigomwe kandi dutange inkunga yacu ku bantu bayikeneye.
Umubyeyi Bikira Mariya adusabire! Nyagasani Yezu nabane namwe!
Padiri Emmanuel TWAGIRAYEZU
Paruwasi Murunda/NYUNDO


text:
Isomo rya 1: Igitabo cya kabiri cya Samweli 5,1-3
Imiryango yose ya Israheli isanga Dawudi i Heburoni, maze iramubwira iti «Ngaho twitegereze, turi amagufa yawe n’umubiri wawe. Kera, igihe Sawuli yari akiri umwami wacu, ni wowe watabaranaga na Israheli kandi ugatabarukana na yo. Kandi rero, Uhoraho yarakubwiye ati ‘Ni wowe uzaragira umuryango wanjye Israheli, kandi ni wowe uzaba umutware wa Israheli.’»
Nuko abakuru b’imiryango ya Israheli bose basanga umwami i Heburoni, maze umwami Dawudi agirana na bo isezerano i Heburoni imbere y’Uhoraho, nuko basiga Dawudi amavuta, aba umwami wa Israheli yose.
Zaburi ya 121 (121), 1-2, 3-4, 5-6a.7a
Mbega ibyishimo nagize igihe bambwiye,
bati «Ngwino tujye mu Ngoro y’Uhoraho!»
None urugendo rwacu rutugejeje
ku marembo yawe, Yeruzalemu!
Yeruzalemu, uri umurwa wubatse neza,
umugi ucinyiye cyane.
Aho ni ho imiryango ya Israheli,
imiryango y’Uhoraho iza mu mutambagiro,
gusingiza Uhoraho uko Israheli yabitegetswe.
Aho ni ho hari intebe y’ukomoka kuri Dawudi,
intebe yicaraho igihe aca imanza.
Nimwifurize Yeruzalemu amahoro,
amahoro naganze mu nkike zawe.
Isomo rya 2: Ibaruwa Pawulo intumwa yandikiye Abanyakolosi 1,12-20
Nimunezerwe kandi mushimire Imana Data watumye mugira umugabane ku murage w’abatagatifujwe bari mu mucyo. Koko rero, yatugobotoye ku ngoyi y’umwijima, atujyana mu Ngoma y’Umwana we akunda byimazeyo, ari na We dukesha gucungurwa no kubabarirwa ibyaha.
Ni We shusho ry’Imana itagaragara,
Umuvukambere mu byitwa ikiremwa cyose,
kuko byose byaremewe muri We,
ari ibiri mu ijuru, ari n’ibiri ku isi.
Ibigaragara n’ibitagaragara,
Ibinyabubasha n’Inganji, Ibikomangoma n’Ibihangange:
byose byaremwe na We, kandi ni We byaremewe;
yariho mbere ya byose,
kandi byose bibeshwaho na We.
Ni We kandi Mutwe w’umubiri, ari wo Kiliziya,
akaba n’Ishingiro, n’Umuvukambere mu bapfuye,
kugira ngo ahorane muri byose umwanya w’ibanze;
kuko Imana yizihijwe no kumusenderezamo ibyiza byose,
kandi muri We yiyunga n’ibiriho byose,
ndetse ari We ibigirira,
ari ibiri ku isi, ari n’ibiri mu ijuru,
byose ibisakazaho amahoro
aturutse ku maraso ye yameneye ku musaraba.
Ivanjili ya Mutagatifu Luka 23,35-43
Rubanda baguma aho bamurebera, abatware bo bakamunnyega bavuga bati «Yakijije abandi, ngaho na we niyikize, niba ari Kristu Intore y’Imana!» Abasirikare na bo bakamukwena, maze baramwegera bamuhereza divayi irura, bavuga bati «Niba uri umwami w’Abayahudi, ngaho ikize ubwawe!» Hejuru ye hari handitse itangazo ngo «Uyu ni umwami w’Abayahudi.»
Umwe mu bagiranabi bari babambanywe na we yaramutukaga, avuga ati «Harya si wowe Kristu? Ngaho ikize ubwawe, natwe udukize!» Ariko mugenzi we amucyaha avuga ati «Mbese ntutinya Imana, wowe waciriwe rumwe na we! Twebwe turazira ukuri, turaryozwa ibibi twakoze; naho we nta kibi yakoze.» Arongera ati «Yezu, uranyibuke, igihe uzazira kwima Ingoma yawe.» Yezu ni ko kumusubiza ati «Ndakubwira ukuri: uyu munsi uraba uri kumwe nanjye mu ihirwe ry’Imana.»


text:
Adamu, Gahini, Seti bavugwa muri Bibiliya mu gitabo cy’ intangiriro baboneje urubyaro bashyira intera hagati y’ababakomotseho nk‘uko byavuzwe na Sendegeya Josiyasi, Umushumba w’Itorero Angilikani muri Diyosezi ya Kibungo.Ageza ku bayoboke b’Itorero Angilikani bitabiriye amahugurwa yateguwe n’Ihuriro ry’Abagize Inteko Ishinga Amategeko riharanira imibereho myiza y’abaturage n’iterambere (RPRPD), umushumba wa Diyosezi ya Kibungo yabwiye abakirisitu be ko Itorero Angilikani ryemera uburyo bwose buriho bwo kuboneza urubyaro. Yavuze ko n’agakingirizo katavugwaho rumwe na benshi, itorero ryabo rikemera iyo gakoreshejwe n’abashakanye ku mpamvu zitandukanye.
Umushumba wa Diyosezi ya Kibungo yagize ati “Bibiliya yerekana ko kuringaniza urubyaro ari ikintu cya ngombwa kandi itorero rirabyemera. Kororoka ntibivuga kubyara abana benshi b’indahekana kandi kuringaniza urubyaro si icyaha nk‘uko benshi babitekereza. Icyaha ni ukubyara abo udashoboye kurera, ni ubunebwe nyirabayazana w’ubukene mu muryango.”
Adamu n’abamukomotseho barimo Gahini na Seti baboneje urubyaro bakoresheje uburyo bwo gushyira intera hagati y’abana babo. Ntibakoresheje uburyo bugezweho mu iterambera mu kuboneza urubyaro ariko barabishoboye. Babaye urugero rwiza, biranashoboka kandi ko n’uburyo bwa kijyambere iyo buza kubaho muri icyo gihe bari kubukoresha.
Bibiliya uko ibigaragaza mu gitabo cy’Intangiriro mu mirongo yacyo ( Intangiriro 1-28; 5.3-4; 4.14), Adamu yabyaye Seti nyuma yo kubyara Gahini ho imyaka 130. Nyuma y’imyaka 800 abyaye Seti ni bwo yongeye kubyara abandi bana (abahungu n’abakobwa). Seti na we mwene Adamu yategereje imyaka 105 ngo abone yakwibaruka Enoshi. Nyuma y’imyaka 807 Seti abyaye Enoshi ni bwo na we yongeye kubyara abandi bana.
Ashingiye kuri izo ngero, Sendegeya Josiyasi yavuze ko ibiboneka muri Bibiliya byakabaye isomo ku bakirisitu bose bityo bakaba umucyo ku bandi baturanyi babo bitabira kuboneza urubyaro abandi na bo bakabareberaho.
Musenyeri w’Itorero Angilikani muri Diyosezi ya Kibungo yashimangiye inyigisho ze agira ati “Bisobanuke neza: kororoka ntibivuga kubyara indahekana. Kororoka ni ukuramba, kugira ubuzima bwiza, guteganyiriza abagukomokaho, ni ugukora ugatsinda ubukene.”
Nk´uko byakomeje kugarukwaho, kuboneza urubyaro bishoboka umukirisitu akoresha neza ubwenge kuko ari ho atandukaniye n’inyamaswa. Akwiye guhitamo icyiza kandi agatsinda ikibi.
Kuboneza urubyaro rero birakwiye mu bakirisitu. Si icyaha (Imigani 6.6), Bibiliya irabyemera kandi abatuye isi bagomba kubyitabira ku neza yabo. Icyaha ni ukutabasha kurangiza inshingano za kibyeyi zo kurera abo wabyaye.
Depite Mporanyi Theobald, avuga ko amadini aramutse yumvise neza gahunda yo kuboneza urubyaro, abayoboke bayo babyumva vuba. Yavuze ko mu rusengero ari ho honyine umugabo n’umugore n’abana bashobora guhurira bose. Asanga rero kuba itorero rifite ububasha bwo guhuriza hamwe abayoboke baryo ari impamvu nyamukuru ihuriro RPRPD rikorana n’ amadini n’amatorero nk’umuyoboro ukomeye wakwihutisha gahunda yo kuboneza urubyaro. Ashimangira ko byose bizashoboka igihe abanyamadini bafatanije na Leta bazaba bumva kimwe politiki y’igihugu yo kuboneza urubyaro. Ngo bitabaye gutyo nk‘uko bigaragara mu Bihayimana bamwe na bamwe, inzira yaba ikiri ndende.
Tubibutse ko aya mahugurwa yasojwe kuri uyu wa gatanu yatangiye ku wa gatatu w’icyi cyumweru akaba yari yagenewe imiryango 40 (abagabo n’abagore) muri Paruwasi zose z’abangilikani muri diyosezi ya Kibungo ku busabe bw’umuryango Mothers’Union ukorera muri iryo torero.


text:
- Bambara Burkina-faso Canada Guinea Mu by’ukuri agakima amatiyo asohora imyanda. amazuru bike bingaro biteye ubwoba buto cyimeza depo gallium gaze germanium guhanagura guharura gukakara or kumagara gukomera gukubita gukuramo gusa gusoroma gutinda gukora or kwirengagiza gutoza ikinyabupfura ibidafite umumaro ibikenewe ibindi or abandi ibintu ibisate by’amabuye bandikagaho ibuye or urutare ibyoherejwe icyambu icyifuzo or inzozi icyuma gitanga umuyaga kigabanya ubushyuhe ifi y'inshonzi ifoto igikorwa igipimo or ingano igipupe ikinamico ikinini ikinyabutabire cya oganesson ikinyejana ikiro ikirura isesemi kinanutse korora kubamo kwandura nyogokuru ububabare ubumenyi bw'isi umuhogo umutingito umwuzukuru uruhererekane
- Afuganisitani Afurika Arabiya Sawudite Gana Guinea-Bisau


text:
Mu gice cya mbere cy’ubuhamya bw’uyu Mumisiyoneri yavuze uko yabanje gutoteza Abakristo, nyuma Yesu amaze kumwiyereka yamamaza ubutumwa bwiza ariko ibintu ntibyamworoheye kuko Se umubyara yamuhigiye kumwica azira gukizwa ariko Imana ikomeza kumurengera. Mu gice cya kabiri tuzagaruka ku kuntu yatotejwe agashyirwa mu nzu y’imbohe, ibisa neza neza n’ibyabaye ku ntumwa mu gitabo cy’Ibyakozwe n’Intumwa.
Uku ni ko nahuye n’Abamisiyoneri b’Abakristo, ibyatumye nanjye nza kuba umumisiyoneri.
Nakuriye mu muryango w’Abasilamu ku nkombe za Kenya. Data yakoraga nka Imamu, kandi nari umwe mu ba muezzins (Abayisilamu bahamagarira abandi gusenga inshuro eshanu ku munsi) ku musigiti waho.
Ishuri ryonyine nigeze kwiga ryabayeho, ni ukwigisha abasore inzira y’Ubuyisilamu no kubafasha gukura nk’Abayisilamu. Nari naratojwe kurengera ukwemera kw’Abayisilamu no kubikangurira abandi. Nk’umusore, nabaye umwe mu bavugabutumwa beza kandi bazwi cyane mu buyisilamu mu karere k’iwacu.
Nkiri muto, papa yari yaranyigishije kwanga Abakristo ndetse no kubakubita aho bibaye ngombwa! Natojwe kwizera ko Abakristo bari ku rwego rumwe n’inyamaswa! Ntabwo twari twemerewe kwifatanya nabo mu buryo ubwo aribwo bwose.
Dore uko nahindutse mu buryo bw’igitangaza, nkizera Kristo Yesu
Muri 2009, ubuzima bwanjye bwarahindutse by’iteka! Uwo munsi wanjye wari watangiye kimwe n’indi yose: Nabyutse mu gitondo njya ku musigiti waho, ntangira guhamagarira abantu gusenga. Nari niteguye gusoma adhan (Guhamagarira abayisilamu gusenga) muri mikoro kugira ngo uwo muhamagaro wanjye wumvikane mu mujyi wose. Ariko igihe nageragezaga kuvuga, ijwi ryanze gusohoka! Mvuye mu musigiti, mbona inshuti yanjye Ali mu muhanda ngerageza gusobanura ibyambayeho, ariko ntiyanyizera yanga kubyemere.
Twasubiye ku musigiti aho, nongera gufata mikoro ngo ngerageza guhamagara adhan na none, ariko nubundi ijwi ryanjye ryanze gusohoka. Ali yarantangaye nk’anjye. Twembi twari dufite ubwoba, icyakora yahise ansimbura arabikora kugira ngo nshobore guhita ntaha uwo munsi.
Ngeze mu rugo, nagerageje kuruhuka no guturisha ibitekerezo byanjye. Umutima wanjye wari uremerewe, kandi numvaga mpangayitse. Nagiye mu gikoni cyanjye, mfata thermos ntangira gutunganya icyayi gishyushye. Nasutse icyayi mu gikombe ngiye gutangira kunywa mbona cya cyayi gihindutse umutuku! Umutuku wijimye usa n’amaraso! Nasize icyayi kuri comptoir maze mfata urugendo, nizeye ko ndibutuze mu bwonko nyuma y’uwo munsi wari wuzuye ibisa nk’ibisazi kuri njye.
Mu rugendo rwanjye, nagiye ku isoko aho abantu benshi bari bateraniye inyuma y’ikamyo. Negereye aho ngira ngo numve ibyahaberaga, numvise Umumisiyoneri w’umukristo abwiriza. Uwo yari Umunyakenya nkanjye, kandi ntabwo yari uwo mu burengerazuba bw’isi. Narashidikanyaga, icyakora nkomeza ndi aho, kandi nkomeza kumva ibyo avuga.
Uwo mugabo arangije kubwiriza, numvise ngomba kumwiyegereza. Kubera ko nari nzwi cyane muri ako gace, abapasitori bari kumwe na we (nabo bari Abanyakenya) babanje kumbuza kujya imbere, ariko uwo mumisiyoneri anyemerera kuvugana nawe. Yambwiye Ubutumwa bwiza, kuva ubwo muri ako kanya na nyuma ibintu byose birahinduka!
Ibintu byose byabaye kuri uwo munsi byabaye bishya. Nari nzi neza ko Imana ari yo yatumye ijwi ryanjye rigobwa, ntirisohoke; kandi niyo yahinduye amaraso icyayi nari ngiye kunywa. Ibyo, byambereye nk’ikimenyetso cy’amaraso ya Kristo Yesu yamenetse ku musaraba i Gorigota ku bwanjye.
Umwuka Wera yahinduye umutima wanjye, maze mpa Yesu ubuzima bwanjye bwose. Uwo mumisiyonari yarambwiye ngo ngende mbwire umuryango wanjye uko byagenze, kandi nabikoze uko yabinsabye, nubwo nari nzi ko data atabishakaga.
Nibyo rwose, yabonaga ko guhinduka kwanjye ari ukugambanira Ubuyisilamu, nk’igikorwa cyo kwigomeka. Yahamagaye marume, umuyobozi wari wubashywe cyane mu muryango w’Abayisilamu. Papa yashakaga ko amugira inama kuri ibyo yitaga ko ari ishyano ryaguye mu muryango. Marume icyo gihe yategetse ko ncibwa! Igitangaje ni uko papa we atemeye na kimwe cya kabiri cy’ibyo, ahubwo we ’Yashakaga ko mpfa!’. Yantegetse kuva mu rugo rwe ako kanya, kandi sinigeze nemererwa guhungana ibyanjye, nta na kimwe nasohokanye.
Data amaze kuva mu rugo, nagarutse mbonana na mushiki wanjye. Yambwiye ko data yatwikiye ibintu byanjye byose inyuma y’inzu. Muri iryo joro narahunze, ndara hanze ku ntebe ya parike. Ryari ijoro rikonje, maze ntekereza gusubira kwa data no gusaba imbabazi.
Ariko igihe nasengaga, nabonye imbaraga nshya muri Yesu Kristo. Bukeye, narasohotse ntangira gutanga ubuhamya bwanjye, nsobanura ibyo Yesu yankoreye n’uburyo abandi bashobora kumwakira bakamwizera akabakiza ibyaha byabo n’umuriro w’iteka.
Source: ChristianityToday.com
[email protected]


text:
“Niba ufite impano yigaragaze kandi uyikoreshe mu kwishakira igisubizo k’ibibazo byawe.” Aya ni amagambo ya Janvière w’imyaka 20, wo mu karere ka musanze. Uyu Ni Nyampinga ukunda imideri cyane afite umwihariko wo gushyira imideri ku nkweto zishaje bigatuma zihinduka nshya ndetse afata n’izikiri nshya akazihindura mu buryo zirushaho kubera ijisho. Ibi byose abikora agamije kwizigamira ngo azabashe kwiyishyurira kaminuza. Muri iyi nkuru Janvière aratubwira uko yahisemo gutangira uyu mushinga nk’uburyo bwo kwikemurira ibibazo.
Gukunda ibijyanye n’imideri kwa Janvière byatangiye akiga mu mashuri yisumbuye.Narabikoraga, nkiremera utuntu two kwiyambarira.” Aya ni amagambo ya Janvière wifuzaga kuzaba umuganga ariko atazi ko guhanga imideri bizaba umurimo we kandi akawukunda cyane. Ngo arangije kwiga amashuri yisumbuye ni bwo yiyumvisemo ko agomba kugira icyo akora kizatuma mu gihe azaba atangiye kaminuza, atazajya asaba ababyeyi buri kintu akeneye.
Hanyuma ngo ni bwo igitekerezo cyo guhanga imideri cyahise kimuzamo. Icyo gihe ngo yahise yegera umudozi wari usanzwe umudodera imyenda amusaba ko yamwigisha kudoda kugira ngo atangire umushinga we. “Ubusanzwe nkunda gukora utuntu dushya.” Ni amagambo ya Janvière twasanze yambaye imyenda ihuje amabara mu buryo bubereye ijisho.
Nyuma ngo yaje gutekereza kujya atunganya inkweto ngo azibyaze umusaruro. Gusa ngo byose yabikoraga azirikana intego yatumye atangira. Ati: “Iyo ugiye muri kaminuza usanzwe ufite ubundi buryo bwiza ubonamo amafaranga, n’iyo yaba ari make birafasha. Ni cyo cyatumye nshaka icyo nakora kugira ngo nge nunganira ababyeyi mu kwiga kwange.”
Twifuje kumenya aho ageze aharanira kugera ku ntego ye, adusubiza ko hakiri urugendo ariko na none afite ikizere cyo kuzagera ku ntego ye akurikije aho amaze kugera mu mwaka umwe amaze atangiye.
Uretse kuba yiteganyiriza ngo azige kaminuza, hari byinshi yungukira muri uyu mushinga birimo kwikemurira bimwe mu bibazo ahura na byo, kunguka ubumenyi mu kwihangira umurimo, kumenya kwizigamira, kunguka inshuti, kwaguka mu bitekerezo ndetse no kudacika intege.
Wumvise uko Janvière yishimira intambwe amaze kugeraho, ushobora gutekereza ko kubigeraho byamworoheye. Ngo imbogamizi ikomeye yahuye na yo ni ugucibwa intege n’abantu bamubwira ko ibyo akora ari ibintu bigayitse ku muntu urangije amashuri yisumbuye, ariko we ngo yari azi icyo ashaka. “Ufite icyo ashaka, ntatora icyo abonye.” Akomeza agira ati: “Iyo nza kubijyamo ntafite intego byanze bikunze imbogamizi zari kuba nyinshi.”
Janvière ashimira ababyeyi be bamubaye hafi bakanamushyigikira. Ashimira kandi uwamwigishije kudoda akamwigishiriza ubuntu akanakomeza kumuba hafi amugira inama. Janvière ahereye kuri ibyo agira inama urubyiruko yo kutitinya, bakagura ibitekerezo byabo. Yongeraho ko urubyiruko rukwiriye kwishakamo ibisubizo, ati: “Akazi kose ni akazi, kandi icyo ukora ni cyo kiguha agaciro.